text:
Polelo 97: Jesu o Tla Jaaka Kgosi
NKWANA fela fa Jesu a sena go fodisa banna ba difofu ba e leng bakopi, o tla mo motsaneng o o gaufi le Jerusalema. O raya barutwa ba gagwe ba babedi a re: ‘Tsamayang lo ye kwa motseng mme lo tla bona eselana. E gololeng mme lo e tlise kwa go nna.’
Fa esele eno e tlisiwa kwa go ene, Jesu o a e palama. Go tswa foo o ya Jerusalema, e e sekgalanyana go tloga foo. Fa a goroga gaufi le motse, boidiidi jo bogolo jwa batho bo tla go mo kgatlhantsha. Bontsi jwa bone ba apola diaparo tsa bone tsa ka fa ntle ba bo ba di ala mo tseleng. Ba bangwe ba kgaola dikala tsa ditlhare tsa mokolane. Mme le bone ba di baya mo tseleng, mme ba goa ba re: ‘A Modimo a segofatse kgosi e e tlang ka leina la ga Jehofa!’
Bogologolo kwa Iseraele dikgosi tse disha di ne di tsena mo Jerusalema di palame eselana, gore ba ipontshe batho. Ke sone se Jesu a se dirang. Mme batho bano ba bontsha gore ba batla Jesu e nna kgosi ya bone. Le fa go ntse jalo, ga se batho botlhe ba ba mmatlang. Re kgona go bona seno ka se se diregang fa Jesu a tsena kwa tempeleng.
Fa Jesu a le kwa tempeleng o fodisa batho ba ba foufetseng le ba ba golafetseng. Fa bana ba babotlana ba bona seno, ba a goa ba galaletsa Jesu. Seno se galefisa baperesiti, mme ba raya Jesu ba re: ‘A o utlwa se bana bano ba se buang?’
Jesu o ba araba a re: ‘Ee, ke a ba utlwa. A ga lo ise lo bale mo Baebeleng fa go tweng: “Modimo o tla lere pako ka se se tswang mo molomong wa bana ba bannye?”’ Ka jalo, bana ba tswelela ba galaletsa kgosi e e tlhomilweng ke Modimo.
A le rona ga re batle go tshwana le bana bano? Batho bangwe ba ka nna ba leka go re thibela go bua ka bogosi jwa Modimo. Le fa go ntse jalo, re tla tswelela re bolelela ba bangwe ka dilo tse di itumedisang tse Jesu a tla di direlang batho.
E ne e ise e nne nako ya gore Jesu a simolole go busa e le kgosi fa a ne a sa ntse a le mo lefatsheng. Nako eno e tla tla leng? Barutwa ba ga Jesu ba batla go itse. Re tla bala ka seno mo polelong e e latelang.
Mathaio 21:1-17; Johane 12:12-16.
Dipotso
- Fa Jesu a tla mo motsaneng o monnye gaufi le Jerusalema, o raya barutwa ba gagwe a re ba dire eng?
- Mo setshwantshong seno, go diregang fa Jesu a atamela motse wa Jerusalema?
- Bana ba bannye ba dira eng fa ba bona Jesu a fodisa batho ba ba foufetseng le ba ba golafetseng?
- Jesu o raya baperesiti ba ba galefileng a reng?
- Re ka tshwana jang le bana ba ba bakang Jesu?
- Barutwa ba batla go itse eng?
Dipotso tse di oketsegileng
- Bala Mathaio 21:1-17.
Go tsena ga ga Jesu mo Jerusalema jaaka Kgosi go farologana jang le ga bagenerale ba bafenyi ba metlha ya Baroma? (Math. 21:4, 5; Seka. 9:9; Bafil. 2:5-8; Bakol. 2:15)
Basha ba ka ithuta eng mo basimaneng ba Baiseraele ba ba neng ba nopola Pesalema 118 fa Jesu a ne a tsena mo tempeleng? (Math. 21:9, 15; Pes. 118:25, 26; 2 Tim. 3:15; 2 Pet. 3:18)
- Bala Johane 12:12-16.
Go dirisa dikala tsa mokolane ga batho ba ba amogelang Jesu go tshwantshetsa eng? (Joh. 12:13; Bafil. 2:10; Tshen. 7:9, 10)


c: text/html

text:
Bogosi Jwa Modimo ke Eng?
Karabo ya Baebele
Bogosi jwa Modimo ke puso ya mmatota e e tlhomilweng ke Jehofa Modimo. Gape “
bogosi jwa Modimo” bo bidiwa “
bogosi jwa legodimo” mo Baebeleng ka gonne bo busa bo le kwa legodimong. (Mareko 1:14, 15; Mathaio 4:17, King James Version) Bo tshwana ka dilo tse dintsi le dipuso tsa batho, mme ke jwa maemo a a kwa godimo go di feta ka sengwe le sengwe.
Babusi. Modimo o tlhomile Jesu Keresete go nna Kgosi ya Bogosi mme o mo neile taolo e e fetang e mmusi ope a ka nnang le yone. (Mathaio 28:18) Jesu o dirisa maatla a gagwe go dira se se molemo fela ka gonne o setse a itshupile e le Moeteledipele yo o ikanyegang le yo o pelotlhomogi. (Mathaio 4:23; Mareko 1:40, 41; 6:31-34; Luke 7:11-17) A kaelwa ke Modimo, Jesu o tlhophile batho mo ditšhabeng tsotlhe gore ba ‘
buse lefatshe e le dikgosi’ ba na le ene kwa legodimong.—Tshenolo 5:9, 10.
Lobaka. Bogosi jwa Modimo bo ka se tshwane le dipuso tsa batho tse di sa nneleng ruri ka gonne ‘
ga bo kitla bo senngwa le ka motlha.’—Daniele 2:44.
Babusiwa. Mongwe le mongwe yo o dirang se Modimo a batlang re se dira a ka nna mmusiwa wa Bogosi jwa Modimo, go sa kgathalesege gore ke wa losika lofe kgotsa gore o tsholetswe kae.—Ditiro 10:34, 35.
Melao. Melao ya Bogosi jwa Modimo ga e thibele fela boitshwaro jo bo phoso. Gape e dira gore babusiwa ba jone ba nne le maitsholo a a botoka. Ka sekai, Baebele ya re: “
‘O rate Jehofa Modimo wa gago ka pelo yotlhe ya gago le ka moya otlhe wa gago le ka mogopolo otlhe wa gago.’ Eno ke taelo e kgolo thata e bile e le ya ntlha. Ya bobedi, e e tshwanang le yone, ke eno, ‘O rate moagelani wa gago jaaka o ithata.’” (Mathaio 22:37-39) Go rata Modimo le baagelani go tlhotlheletsa babusiwa ba Bogosi go dira dilo tse di solegelang ba bangwe molemo.
Thuto. Bogosi jwa Modimo bo beela babusiwa ba jone ditekanyetso tsa maemo a a kwa godimo mme gape di ruta batho gore ba ka di fitlhelela jang.—Isaia 48:17, 18.
Boikaelelo. Bogosi jwa Modimo ga bo humise babusiwa ba jone ka go tshedisa babusiwa ba jone botlhoko. Go na le moo, bo tla diragatsa thato ya Modimo, go akaretsa tsholofetso ya gore ba ba mo ratang ba tla tshelela ruri mo lefatsheng la paradaise.—Isaia 35:1, 5, 6; Mathaio 6:10; Tshenolo 21:1-4.

robotstxt: allowed

filter: keep


text:
Motsana wa kwa Topisi
Topisi ke motse o o mo kgaolong ya legare la Botswana. Motse wa Topisi o sekgale sa masome a matlhane (55) km gotsweng bokone jwa Palapye, go bapisa tsela ya Palapye–Francistown, mo palong batho ya ngwaga wa 2001 go ne go nale batho ba le 1,289.[3]
Contents
Banni ba gakolotswe go tsaya diteseletso tsa go dirisa meamuso ya tlholego[baakanya | edit source]
Mogolwane wa lephata la tshomarelo tikologo le ditsatlholego kwa Serowe Rre Chenamani Ntongwa a re go tlhokega teseletso go bapala phane.Rre Ntongwa o ne a bua mo diphuthegong tsa kgotla kwa Topisi le Maope mabapi le go tsaya diteseletso tsa go tshwara phane.A re molao o setse o le mo tirisong, mme maikaelelo a molao ono ke go sireletsa phane gore e se ka ya nyelela mo mafelong a e setseng mo go one.O tlhalositse gore banni ba Topisi le tikologo ba ka tsaya diteseletso kwa Francistown, a tlatsa ka gore maikaelelo a bone ke go isa ditirelo kwa bathong.Rre Ntongwa a re gore ba tshware diphuthego jaana, ba ne ba amogetse ngongorego go tswa kwa mokhanselareng wa Topisi Rre Lazarus Tumagole, a re ba bona batho ba thibeletse mo lefelong la bone mme go sa dirwa dithulaganyo le bogosi.A re batho ka bontsi ga ba na diteseletso tsa go tshwara phane, a tlatsa ka gore bangwe ba ngongoregela madi a lekgetho ba re a mantsi fela thata.Makgetho ano a mararo ke la P2 fa o tshwarela phane go e ja, P50 fa e tshwarelwa go e rekisa mo gae le P500 fa o e tshwarela go e rekisa kwa ntle ga lefatshe.
Rre Ntongwa a re gape ba na le dikgwetlho tsa go itse gore go boammaaruri go le kae gore diteseletso tse batho ba di tsereng di tlaa dirisiwa ka fa go tshwanetseng, a a fa sekai sa gore mongwe o kgona go tsaya lekgetho la P2 mme a bo a ya go le dirisa jaaka la P50.Mokhanselara wa Topisi Rre Tumagole a re kgang e e mo tshwenyang ke ya gore banni ba motse bone ba e kae fa go setse go na le merafe e e farologaneng mo lefelong, gape le dikgosi tsa motse di sa itse sepe gore go diragala eng.A re diteseletso di ka bo di fiwa batho phane e setse e godile e seng e sa ntse e le nnye, a re go dira jalo ke go neela batho tetla ya gore ba tshware phane nako e nngwe le e nngwe.Rre Tumagole a re batho ba tshwara phane e e fologang e ya go ikatela, mme go dira jaana go ka re kgabagare ga nyeletsa phane.A re banni ba Topisi ba tlhaloganya phane ba itse fa e setse e godile e lekane go tshwarwa, a tlatsa ka gore ba batla go e tshwara ka fa tsamaisong le gore ba itshetse ka ditsatlholego tse di mo lefelong la bone.O bolotse gore batho ba dirisa metsi a a nowang ke diphologolo go tlhatswa phane, ga mmogo le go e apaya, a re go borai mo matshelong a batho.
Maano ga a site, go sita a loso[baakanya | edit source]
Motswana wa maloba o boletse a re maano ga a site, go sita a loso. Kgang ya go beola bangwe ka lebotlolo go na le logare jaaka tlwaelo, ke e e tsitsibanyang mmele.E rile mo potsolotsong Mme Selelo Kgonego wa Gweta a re go beola motho ka lebotlolo ga se sepe go tshwana fela le fa o beola ka logare. A re o baakanya mabotlolo ka go thuba a le mantsinyana, mme a tshwanetse go nna bogale, go tswa foo o tshela metsi mo bateng, a ba a tshasa tlhogo ya yo a mmeolang molora a bo a tswelela ka tiro ya gagwe. Ke mohumanegi wa nta ya tlhogo, ke tlaa tsaya madi kae go reka logare ke sa bereke, bo a sa bo a pele, Mme Kgonego o tlhalosa jalo.
Tiro e, ba le bantsi ba a e dira, bangwe ba a e makalela, mo go rayang go re tiro e ga e a tlwaelesega mo bathong. Mme Leutwetse Mokupi wa monana wa Topisi, a re ga go batle o dirisa lengwe le lengwe fela le o le bonang, go na le a a dirisiwang, a re gape go batla motho a le keletlhoko. Mme Mokupi a re gantsinyana go dirisiwa mabotlolo a dinotsididi kana a dijo dingwe a a thatanyana. A re fa o beola ka lone o nne keletlhoko go re lebotlolo le se ka la sega ngwana ka gore le ka tloga la mo tsenya mogare.
O boletse gape gore fa a fetsa ka lone o le phutha le one moriri o mme o latlhela mo motlhobodikeng kana ntlwana ya boitiketso ya lehuti go phepafatsa tikologo. Ngwana yoo o motshasa sepiriti mo tlhogong go itsa go tswa dinthonyana tse di bidiwang lesware fela jaaka o sena go beola ka motshini kana lone logare, go bua jalo Mme Mokupi. Ngaka ya kokelo ya Tutume Rre Kabwe Chibangu o rurifaditse gore ga go na mathata mme thata thata go batla motho a na le kitso le bokgoni ja go dira jalo, a tlatsa ka gore le yone thipa tota bogologolo e ne e kgona go beola moriri fa e looditswe go nna bogale thata. Ngaka Chibangu a re Ma-Aferika ke batho ba go dira dilo tse di makatsang.


text:
Setlhaketlhake sa Kubu
Kubu ke setlhaketlhake se se omeletseng sa letlapa se se bonwang kwa Makgadikgadi mo lefelong la Botswana. Leina Kubu le raya hippopotamus ka sekgowa mo Tswana.[1] Setlhaketlhake se bonwa mo sekgeleng se kae go tsweng kwa Orapa gape le Letlhakane ditoropo tsa moepo gape go ka tsenwa teng ka Mmatshumo mo kgaolong ya Boteti.
Setlhaketlhake se ke ke sefikantswe sa lefatshe , gape e le lefelo le le ilelwang ke batho ba bogologolo.
Go iwa teng ka dikoloi tsa maotwana a le mane gape se nale didirisiwa tsa bothibelelo. Lefelo la bothibelelo le dirisiwa go tswa mosola banni ba koo..
Mothelesetsi wa moapari yo motona ebong Jeremy Clarkson o tlhalositse setlhaketlhake e le "nngwe ya mafelo a a hakgamatsang a a iseng a bone mo botshelong jwa gagwe" mo koranteng ya kgwedi ya Ngwanatsele a tlhola ga nne ngwaga wa 2007 .
Ditso ka tlholego[baakanya | edit source]
Makgadikgadi Pan ke lefelo le le apesitsweng ke letswai mo bokoni jwa Botswana , lefelo le le tona le le apesitsweng ke letswai mo Botswana. Letswai le le apesitse lefatshe sekgele sa dikhilomethara tse di 16,000 2 gape le bo le aga motheo wa bogologolo wa lekadiba la Makgadikgadi le le simolotseng go kaolosa metsi bogologolo. Baithuti ba ditso tsa bogologolo mo go buseng Makgadikgadi go supile gore boleng teng jwa banni ba ntlha le didirisiwa tsa matlapa; didirisiwa tse di simolotse mo bosheng go somarelwa ka go dumelwa e le tsa ba batho ba bogologolo .[2]
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- C.Michael Hogan.
2008 Makgadikgadi , The Megalithic Portal, ed. A. Burnham [1]
- Kingsley Holgate. 2006. Afrika In the Footsteps of the Great Explorer . Struik publishers, ISBN 1770071474 (restricted online version (google books))
- Ketelelo ya mesepele mo Setlhaketlhake sa kubu mo Botswana
- Ditso tsa setlhaketlhake sa Kubu. 2009.
==Mola wa makwalo ==


text:
Wikipedia:Introduction
Amogelesega mo Wikipedia, tirisanyommogo e maikaelelo a yone e leng go leka go ensaeklopidia ka diteme tsa mafatshe a a farologanyeng, mme ebile e sa sokamela ka letlhakoreng lepe e bile e dirisiwa ke mongwe le mongwe mo interneteng mahala. Wikipedia ga e duelelwe, e bile e ka dirisiwa go batla tlhaloso ya sepe fela kgotsa go tsenya sengwe, le go baakanya tse di setseng di tsentswe. Ka gore mongwe le mongwe o kgone go tsenya se a se batlang, Wikipedia ga e kake ya tshepisa ka gore se o tla se filthelang fa ke boammaaruri jo bo tletseng. O ka lekeletsa ka Sandbox. Tswana Wikipedia e, e na le di article di le 495. Go tsaya malebane go bona gore o ka kwala eng, o ka tlhola gore batho ba kopile eng.


text:
Kanye
(This page's format needs to be reviewed. You can help by editing it.)
Kanye ke motse-setoropo oo kwa borwa jwa lefatshe la Botswana. E okametse tsa botsamaise jwa kgaolo ya Borwa.Kanye ke nngwe ya mafelo a magologolo a matona mo Botswana go tloga ka ngwaga wa 1853. Ke motse-mogolo wa morafe wa Bangwaketse o kgosi ya one eleng Kgosi Malope wa bobedi yo o e leng morwa Kgosi Seepapitso wa bone.Kanye o tlholegile e le motse wa Bangwaketse,o e leng mongwe wa merafe e metona mo Botswana. O mo kgalong ya lefatshe la Botswana e e tletseng dithaba. O dikaganyeditse ke Moshupa, Lobatse, Jwaneng,go ya teng o tsaya metsotso e le masome a mane le botlhano go tswa mo Gaborone,o e leng toropo-kgolo ya Botswana.
Go nnile le Pego ya metsotso e le masome a a robang bobedi ka lelwapa lwa bogosi jwa Bangwaketse kwa Kanye go tloga ka ngwaga wa 2003 go fitlha ka ngwaga wa 2005 e e biditsweng "Kwa mosasaneng wa ga mma kgosi".
Contents
bangwaketsi ke batho baba siameng ebile ba rata dijo tsa setso Banni ba rotloediwa go bopagana,go nna soopo senngwe[baakanya | edit source]
Mothusa tona wa dikgaolo mme Botlogile Tshireletso o gakolotse ba dikomiti tsa ditlhabololo tsa motse wa Kanye go nna seopo sengwe, go dira ka natla go isa ditlhabololo kwa morafeng.Mme Tshireletso o ntshitse kgakololo eo mo phuthegong e a neng a e tshwere le ba dikomiti tsa ditlhabololo tsa motse bosheng go lekodisana ka tse di amang dikomiti tseo, di akaretsa mananeo a tsone, a di a kgonneng le a a padileng ga mmogo le ditharabololo tsa bothata jo.O tlhalositse gore diphuthego di tshwana le tse, di botlhokwa ka, ka tsone ke gone go ka bonwang gore a ditlhabololo di goroga kwa bathong le go bona gore mananeo a tshwana le la Ipelegeng a ntsha maduo a a nang le boleng.A re dikomiti tsa ditlhabololo tsa motse ke tsone di tsenyang leitlho mo ditlhabololong, a tlhalosa fa lephata la gagwe le tlhophile go nna le phuthego go sekaseka gore ditlhabololo di tsamaya jang le go amogana megopolo le ba ba amegang.O gakolotse baduladitilo ba dikomiti tsa ditlhabololo tsa motse go etelela pele mananeo a Ipelegeng ka kelotlhoko ka ke bone ba itseng dikgwetlho tse di amang mananeo a. O tlhalositse fa ditogamaano tse di beetsweng fa thoko ka ntlha ya letlhoko la madi, di beilwe leitlho gore fa itsholelo e tokafala di bo di dirwa mme a re ba tlaa tsaya dikgakololo tsa VDC tsia ka dinako tsotlhe.O rotloeditse ba dikomiti tsa ditlhabololo go nna ba fana sebaka, ba ntsha megopolo mme e sekasekiwe gore maduo a tle a bonale.Mme Tshireletso o kopile ba VDC go fokotsa dikoloto tsa bahirisi ba matlo ka go dira ditumalano le batho pele ga ba tsena mo matlong ka go netefatsa gore ba duela leng le gone go netefatsa gore madi a a phuthwa pele ga kgwedi e felela ruri.O rotloeditse ba dikomiti ka go farologana go fa batho maele a go itirela go leka go nyeletsa lehuma a re ba seka ba lebagana le go thapa batho mo Ipelegeng le go ba phakisa fela[4].
Go ata ga dikereke go a tshwenya[baakanya | edit source]
Bagogi ba dikereke ba kopilwe go emisa go runyarunya ga tse disha. Mogolwane wa komiti e tona ya ditlhabololo tsa motse wa Kanye, Rre Patson Motswagae o kopile jalo kwa kabelong dimpho ya bana ba kereke ya The Holy Galaliee Apostolic Church In Zion kwa Kanye ka Tshipi.Bana ba kereke eo ba sekole sa Tshipi, ba ne ba amogela dimpho go tswa kwa mokgatlhong wa Samaritans purse wa Amerika.Rre Motswagae a re bolwetse jo jwa go runya ga dikereke ka mmetela boaparetse lefatshe la Botswana ka bophara, a tlhalosa fa se se tsisa ketsaetsego.Mogolwane yoo o akgoletse kereke ya Galalie mowa o ba nang le one wa neelano, a re ke makgetho a mantsi kereke eo e tshwara kabo dimpho, selo se a reng se boutsana mo dikerekeng tse dingwe.
Moruti Motlalekgosi Makwepa ene o kopile batsadi go neela bana lorato le go ba tlhokomela ka ditsela tsotlhe tse ba di tlhokang.Rre Makwepa o tsweletse a re bana be segompieno ba tsholetswe mo dinakong tse di thata mme ba tlhoka kgothatso.O rotloeditse mokgatlho wa Samaritans Purse go tswelela o abela bana lefatshe lotlhe, a re o tla a bona lesego mo go abeng.Molomaganya ditiro wa mokgatlho wa Samaritans Purse kwa Kanye, Mme Khumo Gedion o tlhalositse fa dimpho tse di tswang kwa mokgatlhong o di abelwa batho ba ba farologanyeng jaaka batlhoki, ba ba amilweng ke dibetso tsa tlholego, balwetse ga mmogo le magolegwa.Dimpho tse di akaretsa dibaebele, diaparo, bompopi le tse dingwe.[5]
Bangwaketse ba ba tlotlegang go tswa kwa Kanye[baakanya | edit source]
- Rre Quett Masire- Tautona wa pele wa Botswana
- Kgosi Seepapitso wa bone- Moemedi wa lefatshe la Botswana ko lefatsheng la China e bile e le moeteledi-pele wa Ntlo ya Dikgosi
- Rre Archibald Mogwe - tona wa mafatshe a sele
- Rre Kentse Nchi Rammidi- Mopalamente wa kgaolo ya Kanye Bokone gape le mothusa-tona wa dikgaolo le metse
- Rre Morulaganyi Kgasa- mokwadi wa Thanodi ya Setswana
Dijo Tsa Setswana[baakanya | edit source]
Dipadi tse dingwe[baakanya | edit source]
Kanye o bula mmolo o mosha ka 27/03/2014[baakanya | edit source]
Mmolo o mosha wa kanye o bidiwa MONGALA MALL,
- ↑ "Kanye, Botswana Page". Falling Rain Genomics, Inc. http://www.fallingrain.com/world/BC/0/Kanye.html. Retrieved 2009-12-27.
- ↑ Central Statistics Office (2008-02-07) [2001], Distribution of population by sex by villages and their associated localities: 2001 population and h, Gaborone, Botswana, http://www.cso.gov.bw/index.php?option=com_content&task=view&id=150, retrieved 2009-12-27
- ↑ Botswana Telecommunications Authority (2009-09-11), "Botswana (country code +267)" (DOC), National Numbering Plans (International Telecommunication Union), archived from the original on 2009-12-27, http://www.webcitation.org/5mKyF8Dce, retrieved 2009-12-27
- ↑ http://www.dailynews.gov.bw/cgi-bin/news.cgi?d=20110801&i=Bopaganang_le_tlhabolole_motse
- ↑ http://www.fallingrain.com/world/BC/10/Kanye.html
Template:Capitals of Districts of Botswana


text:
Polelo 96: Jesu o Fodisa Balwetse
FA Jesu a ntse a tsamaya go ralala lefatshe, o fodisa balwetse. Dikgang tseno tsa dikgakgamatso tse a di dirang di bolelwa mo metsaneng le mo metseng yotlhe e e mo tikologong. Ka jalo, batho ba mo tlisetsa batho ba ba golafetseng, ba ba foufetseng le ba ba sa utlweng mo ditsebeng, le ba bangwe ba bantsi ba ba lwalang. Mme Jesu o ba fodisa botlhe.
Jaanong go setse go fetile dingwaga tse di fetang tse tharo fa e sa le Johane a kolobetsa Jesu. Mme Jesu o bolelela baaposetoloi ba gagwe gore go ise go ye kae o tla ya kwa Jerusalema, kwa a tla bolawang teng, a bo a tsosiwe mo baswing. Mo nakong eno, Jesu o tswelela ka go fodisa balwetse.
Letsatsi lengwe Jesu o ruta go le Sabata. Sabata ke letsatsi la go ikhutsa la Bajuda. Mosadi yo o mmonang fano o ntse a lwala fela thata. Go fetile dingwaga di le 18 a obegile, a sa kgone go ema a tlhamaletse. O fodisitswe!
Seno se galefisa baeteledipele ba bodumedi. Mongwe wa bone o goeletsa boidiidi a re: ‘Go na le malatsi a le marataro a re tshwanetseng go bereka ka one. Ao ke malatsi a lo tshwanetseng go tla go fodisiwa ka one, e seng ka Sabata!’
Mme Jesu o araba jaana: ‘Lona banna ba ba bosula. Mongwe le mongwe wa lona a ka golola esele ya gagwe mme a ya go e siela metsi ka Sabata. Ka jalo, a mosadi yono yo o sa leng a lwala ka dingwaga di le 18, ga a tshwanela go fodisiwa ka Sabata?’ Karabo ya ga Jesu e dira gore banna bano ba ba bosula ba tlhabiwe ke ditlhong.
Moragonyana Jesu le baaposetoloi ba gagwe ba ya Jerusalema. Fa ba le kwa ntle ga motse wa Jeriko, banna ba babedi ba difofu ba e leng bakopi ba utlwa gore Jesu o a feta. Ka jalo, ba goa jaana: ‘Jesu, re thuse!’
Jesu o bitsa banna bano ba difofu mme o ba botsa jaana: ‘Ke eng se lo batlang ke lo direla sone?’ Ba mo raya ba re: ‘Morena, dira gore matlho a rona a bulege.’ Jesu o ama matlho a bone mme ka yone nako eo ba kgona go bona! A o itse gore ke ka ntlha yang fa Jesu a dira dikgakgamatso tseno tse di kgatlhang? Ke ka gonne a rata batho e bile a batla gore ba nne le tumelo mo go ene. Ka gone re ka tlhomamisega gore fa a setse a busa e le Kgosi, ga go na ope mo lefatsheng yo o tla tlholang a lwala.
Mathaio 15:30, 31; Luke 13:10-17; Mathaio 20:29-34.
Dipotso
- Jesu o dira eng fa a tsamaya go ralala naga?
- Dingwaga di ka nna tharo fa Jesu a sena go kolobediwa, o raya baaposetoloi ba gagwe a reng?
- Ke bomang ba ba mo setshwantshong seno, mme Jesu o thusa mosadi yono jang?
- Ke eng fa go araba kganetso ya baeteledipele ba bodumedi ga ga Jesu go ne ga ba tlhabisa ditlhong?
- Fa Jesu le baaposetoloi ba gagwe ba le gaufi le Jeriko, Jesu o thusa bakopi ba babedi ba ba sa boneng jang?
- Ke eng fa Jesu a dira dikgakgamatso?
Dipotso tse di oketsegileng
- Bala Mathaio 15:30, 31.
Jesu o senola jang tsela e e gakgamatsang e Jehofa a bontshang maatla a gagwe ka yone, mme e tshwanetse ya ama jang tsela e re tlhaloganyang ka yone se Jehofa a se re solofeditseng ka lefatshe le lesha? (Pes. 37:29; Isa. 33:24)
- Bala Luke 13:10-17.
Lebaka la go bo Jesu a ile a dira dikgakgamatso dingwe tse di tlhomologileng mo letsatsing la Sabata le bontsha gore o tla tlisetsa batho kgololo ya mofuta ofe mo Pusong ya gagwe ya Dingwaga Tse di Sekete? (Luke 13:10-13; Pes. 46:9; Math. 12:8; Bakol. 2:16, 17; Tshen. 21:1-4)
- Bala Mathaio 20:29-34.
Pego eno e bontsha jang gore Jesu o ne a se ka a tshwarega thata mo a neng a ka se ka a kgona go thusa batho, mme e ka re ruta eng? (Dute. 15:7; Jak. 2:15, 16; 1 Joh. 3:17)


text:
Zoroga
Zoroga ke motse yo mo kgaolong ya legare mo Botswana. O dikhilomethara di le masome a mane mo bophiri jwa Nata, mo tseleng ya Nata–Maun.Mo palo bathong dipalo e ne e le makgolo a borobabongwe,masome a mane le borobabobedi mo palong bathong ya ngwaga wa 2001.
Ditlhabololo[baakanya | edit source]
Motse wa Zoroga o mo khutloleng ya go gokelela motlkase lefatshe ka bophara e go mo go yone go adimilweng madi kwa wedish Nordic Investment Bank le Nordea.Khutlolola e e simolodisitswe ke tona wa meepo,kgotlhelo le metsi ebong Rre Ponatshego Kedikilwe.Maikaelelo a se ke go tlisa dithabololo mo matshelong a batho.Motsana o nale sekolo se se potlana.Zoroga o nale sekolo se se potana se Zoroga Community Junior secondary School mme baithuti ba ba pasitseng dithuto tsa bone ba tsewa kwa sekolong se golwane sa Maun Senior Secondary School.Go nale kokelwana mo motseng wa Zoroga mme fa diemo tsa balwetse di ela phekela ba ragogedisiwa kwa sepateleng se segolwane sa Nyangagwe kwa Francistown kana ko Gweta .[2
Dilotsa Tlholego[baakanya | edit source]
Zoroga ke mengwe ya metsana ee humileng dilo tsa tlholego.Ka ngwaga wa 1998 go ne ga tswharwa phuthego ya mo motseng,maikaelelo e ne e le go tla ka metlhale ya go somarela dilo tsa tlholego.Ngwe ya metlhale e e ne eya nna gore dilo tsa tlholego di tshwanetse tsa somarelwa gore dikokomane tse di tla tlang di kgone go itshetsa ka meamuso eo.
Dikgoge tse dingwe[baakanya | edit source]
Botswana Zoroga


text:
Motsana wa Tshokwe
Tshokwe ke motse o o mo kgaolong ya legare mo Botswana Motsana o o bonwa mo Borwa-Botlhaba jwa toropoSelibe Phikwe, gaufi le molelwane wa lefatshe la Zimbabwe, gape o nale sekolo se se potlana. Mo palo batho ya ngwaga wa 2001 dipalo tsa motse wa Lepokole di ne dile makgolo a matlhano le botlhano.[1]
Contents
Puso e itebagantse le go tlhabolola matshelo[baakanya | edit source]
Maikaelelo a puso ke go tlhabolola lefatshe leno ka go isa ditlhabololo le mananeo ka nako e e tshwanetseng go nonotsha boleng le seriti sa batho.Mothusa tona wa temo-thuo, Rre Shaw Kgathi, yo e bileng e le mopalamente wa kgaolo ya Bobirwa, o bo letse jalo fa a ne a buisa phuthego ya kgotla kwa motseng oo, a lekodisa batlhophi ba gagwe ka dipuisanyo tsa phuthego ya palamente e e fetileng le go tsaya megopolo go e isa kwa go e e tlang.Rre Kgathi a re puso e kgonne go rotloetsa le go rokotsa banana go nna le seabe mo mananeo a dithuso ka go oketsa madi a a fiwang banana ba ba sa tlholeng ba tsena sekole go tswa kwa go P70 000 go ya kwa go P963 480.A re gape banana ba nnile le seabe mo mananeong a temo ya nosetso, thuo ya dikoko, dihutshane, dikolobe le tse dingwe, lenaneo le a reng le letla gore ba ka le akola ka go ipopa ditlhopha kgotsa ba thusiwa ka bongwe ka bongwe.A re ditlhabololo dingwe ke go gokelwa ga motlakase kwa metseng e e neng e saletse kwa morago e e akaretsang wa Motlhabaneng, Mabolwe, Lepokole le Tshokwe mo a reng go tsweletse.O bile a tlhalosa fa kago ya borogo e tsweletse kwa mokeng ya Motloutse mo nokeng e e kgabaganyang tsela ya Lekkerpoet/ Motlhabaneng le kwa nokeng ya Thune e e kgabaganyang tsela ya Bobonong/Tsetsebye, a re tsela eo e tlaa tshelwa sekontere mo ngwageng ono wa madi le gore dingwe ditsela tsa Bobonong di tlaa tshelwa sekontere.
Ditlhabololo tsa kgaolo ya Bobirwa[baakanya | edit source]
Rre Kgathi o boleletse banni gore ditlhabololo di tshwana ya go nna teng ga banka le marekisetso a Choppies mo kgaolong eno ke kgatelo pele ya go oka bagwebi go tla go bula dekgwebo mono.A re puso e tsere tshwetso ya go atolosa dikokelwana, e le maiteko a go atametsa batho ditlamelo tsa botsogo le go fokotsa mosuke kwa kokelong ya Bobonong.A re maikaelelo a puso ke gore batho ba metse ya Lentswe-le- Moriti, Motlhabaneng, le dipolasi e sobokwe gore ba bone ditlamelo tsa botsogo go balelwa ngaka kwa motseng wa Mathathane go na le go e latela kwa Bobonong.Le fa go ntse jalo, mothusa tona a re dikgwetlho di tshwana le go tlhagoga ga bolwetsi jwa tlhako le molomo, le kanamo ya mogare wa HIV, go thelesegela ga batswakwa mo lefatsheng leno ba se na tetla ke dilo dingwe tse di amang itsholelo le go kgoreletsa ditlhabololo.A re puso e tsere tshwetso ya go direla bagodi le bana-le-bogole dikarata tsa go supa gore ga ba duelele kalafi mo dikokelong tsa puso.O ne a ba itsese fa ditlhwatlhwa tsa phimolo dikeledi ya tshenyo ya diphologolo kwa masimo le kwa merakeng di okeditswe le dikotlhao tsa molao wa tsela di gagamaditswe.
Rre Kgathi a re puso e setse e sekasekile togamaano ya bolesome ya ditlhabololo, mme ba setse ba bone seemo sa itsholelo.E ne e rile pele modulasetilo wa komiti ya ditlhabololo tsa motse, Rre Mphale Lebotse a lekodisa mopalamente ka matshwenyego a bone, a kopa gore didiba tse di gaufi na bo di katololwe gore ba nose dihutshane tsa bone.Rre Lebotse o kopile gore tsela ya Motlhabaneng/Semolale e gopiwe le go tshelwa lekgarapana gore go dirisiwe yone, ka gore borogo jwa tsela e ba ntseng ba e dirisa bo ntshitswe ntswa jo bo agiwang mo nakong eno bo ise bo fele, a re se se ba baketse mathata ka nako ya dipula.O bile a nankola ditiro tsa ditlhabololo tse ba ikaelelang go di dira ka lenaneo le le thusang batho boemong jwa la namola leuba tse a reng di santse di ile go sekasekwa ke bodiredi jwa kgaolo potlana eno.Mme Lydia Mfolwe a re ba lephata le tlhokomelo matlhoko a leruo ba sale ba ba epetse letangwana le le nosang dihutshane nako kgolo ke eno gale ise le dirisiwe, a bo a kopa gore phimolo dikeledi ya dipodi fa di bolailwe ke dibatana e okediwe go tswa kwa go P25, a re mo nakong eno ditlhwatlhwa tsa dipodi di kwa godimo.Rre Ofentse Moleofe ene a re nako e tsile ya gore meraka le masimo di nne lefelo le le lengwe fela go sireletsa tlhaelo ya lefatshe, a re ba santse ba tlhoka lefatshe la ditsha tsa masimo le meraka.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145541/http://www.cso.gov.bw/html/census/dist52_53.html. Retrieved 2008-01-08.


text:
Polelo 67: Jehoshafate o Ikanya Jehofa
A O ITSE gore banna bano ke bomang le gore ba dira eng? Ba ya ntweng, mme banna ba ba kwa pele bone ba a opela. Mme gone o ka nna wa ipotsa jaana: ‘Ke ka ntlha yang fa baopedi ba sa tshola ditšhaka le marumo a ba tla lwang ka one?’ A re bone.
Jehoshafate ke kgosi ya bogosi jwa ditso tse pedi tsa Iseraele. O tshela ka nako e le nngwe le Kgosi Ahabe le Jesebele wa bogosi jwa bokone jwa ditso tse 10. Le fa go ntse jalo, Jehoshafate ke kgosi e e molemo mme rraagwe e bong Asa le ene, e ne e le kgosi e e siameng. Ka jalo, go ne ga feta dingwaga di le dintsi batho ba bogosi jwa borwa jwa ditso tse pedi ba tshela botshelo jo bo monate.
Mme jaanong go diragala sengwe se se dirang gore batho ba tshoge. Barongwa ba begela Jehoshafate jaana: ‘Mophato o mogolo wa masole a a tswang kwa nageng ya Moabe, Amone le kwa Thabeng ya Seire o tla go go tlhasela.’ Baiseraele ba le bantsi ba phuthegela kwa Jerusalema go ya go kopa thuso ya ga Jehofa. Ba ya kwa tempeleng, mme fa ba le koo Jehoshafate o rapela jaana: ‘Ao tlhe Jehofa Modimo wa rona, ga re itse gore re dire eng. Ga re itse gore re tla kgona jang go lwa le mophato ono o mogolo wa masole. Re kopa gore o re thuse.’
Jehofa o a reetsa, mme o laela mongwe wa batlhanka ba gagwe gore a reye batho a re: ‘Ntwa ga se ya lona mme ke ya Modimo. Ga lo kitla lo tlhoka go lwa. Lona lebang fela mme lo bone kafa Jehofa a tla lo bolokang ka gone.’
Ka jalo, mo mosong o o latelang Jehoshafate o raya batho a re: ‘Ikanyeng Jehofa!’ Go tswa foo, o eteletsa baopedi kwa pele ga masole a gagwe mme fa ba ntse ba tsamaya, ba opela dipina tse di bakang Jehofa. A o itse gore go diragala eng fa ba atamela lefelo la ntwa? Jehofa o dira gore masole a baba a lwe ka boone. Mme fa Baiseraele ba goroga, masole otlhe a baba a sule!
Ruri Jehoshafate o ne a le botlhale ka go ikanya Jehofa! Le rona re tla bo re le botlhale fa re ka ikanya Jehofa.
1 Dikgosi 22:41-53; 2 Ditiragalo 20:1-30.
Dipotso
- Jehoshafate ke mang, mme o ne a tshela mo motlheng ofe?
- Ke eng fa Baiseraele ba boifa, mme bontsi jwa bone ba dira eng?
- Jehofa o araba jang thapelo ya ga Jehoshafate?
- Jehofa o dira gore go direge eng pele ga ntwa?
- Re ka ithuta eng mo go Jehoshafate?
Dipotso tse di oketsegileng
- Bala 2 Ditiragalo 20:1-30.
Jehoshafate o ne a bontsha jang se batlhanka ba ba ikanyegang ba ga Jehofa ba tshwanetseng go se dira fa ba lebane le maemo a a kotsi? (2 Ditir. 20:12;Pes. 25:15; 62:1)
E re ka Jehofa a sa bolo go nna a buisana le batho ba gagwe ba a dirisanang le bone, o dirisa tsela efe ya go buisana le bone gompieno? (2 Ditir. 20:14, 15; Math. 24:45-47; Joh. 15:15)
Fa Modimo a tlhasela ka ‘ntwa ya letsatsi le legolo la Modimo, Mothatayotlhe,’ boemo jwa rona bo tla bo bo tshwana jang le jwa ga Jehoshafate? (2 Ditir. 20:15, 17; 32:8; Tshen. 16:14, 16)
Ka go etsa sekao sa Balefi, babulatsela le barongwa ba thusa jang mo tirong ya go rera ya lefatshe lotlhe gompieno? (2 Ditir. 20:19; Bar. 10:13-15; 2 Tim. 4:2)


text:
GO THUSA LELAPA | GO GODISA BANA
Fa Ngwana wa Gago wa Mosha a Ikgobatsa
KGWETLHO
O lemoga gore ngwana wa gago wa mosha o ntse a ikgobatsa ka boomo. O ipotsa jaana: ‘Tota seno se kaya eng? A ngwanake o leka go ipolaya?’
Tota go ka tswa go sa nna jalo. Mme fa e le gore mosha wa gago o a ikgobatsa, * mosha yoo o tlhoka thuso. O ka mo thusa jang? Sa ntlha, sekaseka gore ke eng se se ka tswang se dira gore a itshware ka tsela eno e e tlhobaetsang.
LEBAKA LA GO BO GO DIREGA
A go ikgobatsa ke mokgwa fela o o tlwaelegileng? Gone ke boammaaruri gore basha bangwe ba ikgobatsa ka gonne ba utlwile gore ba bangwe ba dira jalo. Tota le fa bangwe ba go dira ka gonne ba bona ba bangwe, ba le bantsi ga ba go dire ka lebaka leo. Ka ntlha yang? Gantsi motho yo o ikgobatsang o dira jalo mo sephiring mme mokgwa ono o mo tlhabisa ditlhong fela thata. Celia * wa dingwaga di le 20 a re: “Ke ne ke sa batle ope a itse gore ke dirang. Ke ne ke tsaya matsapa gore ke fitlhe matsadi a me.”
A go ikgobatsa ke tsela fela ya go batla go tsewa tsia? Ba bangwe ba ka go dira ka boikaelelo joo. Mme batho ba ba ikgobatsang ba go buiwang ka bone mo setlhogong seno, gantsi ba fitlha mokgwa ono e bile ga ba leke go kgatlha ope ka dintho kgotsa matsadi a bone. Go ntse go le jalo, mongwe yo o kileng a bo a ikgobatsa a re o ne a eletsa e kete mongwe a ka lemoga gore o a ikgobatsa e le gore kgang eno e itsiwe le gore a bone thuso ka bonako.
Mme gone ke eng fa batho ba ikgobatsa? Dilo tse di dirang gore motho a ikgobatse di dintsi, mme lebaka la konokono ke gore gantsi go a bo go na le sengwe se se utlwisitseng mosha botlhoko thata mo a sa kgoneng go tlhalosa kafa a ikutlwang ka gone. Mo bukeng ya gagwe ya Cutting, moitse wa boitekanelo jwa tlhaloganyo e bong Steven Levenkron a re motho yo o ikgobatsang ke “mongwe yo o lemogileng gore go ikutlwisa botlhoko mo mmeleng go ka fodisa kutlobotlhoko ya maikutlo.”
Gantsi motho yo o ikgobatsang o a bo a utlwisitswe botlhoko thata ke sengwe mo a sa kgoneng go tlhalosa kafa a ikutlwang ka gone
Go tweng fa o itshwaya phoso? Go na le gore o tlhome mogopolo mo go reng ngwana wa gago a ka tswa a ikgobatsa ka gonne o sa dira seabe sa gago sentle jaaka motsadi fa o mo godisa, tlhoma mogopolo mo go nneng motsadi yo o molemo go mo thusa go latlha mokgwa ono.
SE O KA SE DIRANG
Kgothaletsa ngwana wa gago wa mosha gore a go bolelele dilo tse di mo tshwenyang. Dintlha tse di latelang di ka thusa.
Mo gomotse. Fa ngwana wa gago wa mosha a go bolelela gore o a ikgobatsa, leka gore o se ka wa tsiboga ka tsela e e bontshang gore o gamaregile kgotsa o tshogile. Go na le moo, bua le ene ka tsela e e gomotsang o digile makgwafo.—Molaomotheo wa Baebele: 1 Bathesalonika 5:14.
Mmotse dipotso o sa mo tshwaye diphoso. Ka sekai, o ka re: “Ke a itse gore ga se ka metlha o ratang se o leng sone. Ke eng se se go kgobang marapo thata?” kgotsa “Nka go thusa jang fa o tlhobaela kgotsa o tshwenyegile thata mo maikutlong?” kgotsa “O akanya gore ke eng sa botlhokwatlhokwa se nka se dirang gore nna le wena re atamalane thata?” Mo reetse o sa mo tsene ganong fa a araba.—Molaomotheo wa Baebele: Jakobe 1:19.
Thusa ngwana wa gago wa mosha go lemoga dinonofo tsa gagwe tse di molemo. E re ka gantsi batho ba ba ikgobatsang ba tlhoma mogopolo thata mo dilong tse ba tlhaelang mo go tsone, gongwe o ka kgothaletsa mosha wa gago go lemoga dinonofo tsa gagwe tse di molemo. Gongwe e bile o ka akantsha gore a kwale dilo le fa di ka nna tharo tse a di ratang ka ene. Lekgarebe lengwe le le bidiwang Briana la re: “Go kwala dilo tse ke nang le bokgoni mo go tsone go nthusitse go bona gore ke na le dinonofo tse di molemo.” *
Kgothaletsa mosha wa gago go rapela Jehofa Modimo. Baebele ya re: “Latlhela[ng] tlhobaelo yotlhe ya lona mo go ene, ka gonne o a lo kgathalela.” (1 Petere 5:7) Lorena wa dingwaga di le 17 a re: “Ke ile ka dira bojotlhe gore ke tshololele Jehofa Modimo maikutlo a me, segolobogolo fa ke ne ke raelesega go ikgobatsa. Go nthusitse gore ke leke ka natla go tlogela mokgwa ono.”—Molaomotheo wa Baebele: 1 Bathesalonika 5:17.
^ ser. 5 Go ikgobatsa ke mokgwa wa go nnela go ikutlwisa botlhoko, e ka tswa e le ka go itshega, go itira matsadi, go ititaya kgotsa ka mokgwa ope fela o sele.
^ ser. 7 Maina mo setlhogong seno a fetotswe.
^ ser. 15 Gantsi go ikgobatsa ke letshwao la go tshwenyega thata mo maikutlong kgotsa bolwetse bongwe. Mo maemong a a ntseng jalo, go ka tlhokega thuso ya tsa bongaka. Tsogang! ga e buelele tsela epe e e rileng ya go rarabolola kgang eno. Le fa go ntse jalo, Bakeresete ba tshwanetse go tlhomamisa gore mefuta epe fela ya kalafi e ba e tlhophang ga e thulane le melaometheo ya Baebele.


text:
A Bakanoki ba a Dumela Gore Jesu o Kile a Nna Gone?
Bakanoki ba na le mabaka a a utlwalang a go dumela gore Jesu o kile a nna gone. Fa Kgatiso ya 2002 ya Encyclopædia Britannica e umaka se bakwadi ba hisitori ba lekgolo la ntlha le la bobedi la dingwaga ba ileng ba se bua ka Jesu le Bakeresete ba bogologolo, ya re: “
Dipego tseno tse di ikemetseng ka nosi di supa gore mo metlheng ya bogologolo tota le baganetsi ba Bokeresete ga ba ise ba ko ba ganetse gore Jesu ke motho yo o kileng a nna gone, e leng kgang e e simolotseng go ganediwa lantlha e bile e le ka mabaka a a sa utlwaleng go ela kwa bofelong jwa lekgolo la dingwaga la bo18 le la bo19 le go ya kwa tshimologong ya lekgolo la bo20.”
Ka 2006 buka ya Jesus and Archaeology e ne ya re: “
Gompieno ga go na mokanoki ope yo o tseelwang ka godimo yo o ganetsang kgang ya gore Mojuda mongwe yo o bidiwang Jesu morwa Josefa o kile a tshela; bontsi jwa bone ba a dumela gore gone jaanong re itse go le gontsi ka ga ditiro tsa gagwe le dithuto tsa gagwe tsa motheo.”
Baebele e tlhalosa Jesu e le motho wa mmatota. E re bolelela maina a bagolwagolwane ba gagwe le ba lelapa la gagwe. (Mathaio 1:1; 13:55) Gape e re itsise maina a babusi ba ba tumileng ba ba tshetseng mo motlheng wa ga Jesu. (Luke 3:1, 2) Dintlha tseo di thusa babatlisisi go tlhotlhomisa gore dipego tsa Baebele di boammaaruri go le kana kang.


text:
A Modimo O ne A Bopa Diabolo?
Karabo ya Baebele
Baebele e bontsha gore Modimo ga a bopa Diabolo. Go na le moo, o ne a bopa motho yo o neng a fetoga Diabolo. Baebele e bolela jaana ka Modimo: “
Tiro ya gagwe e itekanetse, gonne ditsela tsotlhe tsa gagwe di tshiamiso. Modimo yo o ikanyegang, yo go se nang botlhoka tshiamiso mo go ene; o siame e bile o thokgame.” (Duteronome 32:3-5) Go tswa mo mafokong ao, re ka swetsa ka gore kwa tshimologong Satane o ne a itekanetse e bile a siame e le mongwe wa bomorwa Modimo ba baengele.
Mo go Johane 8:44, Jesu o ne a re Diabolo o ne a “
se ka a itsetsepela mo boammaaruring,” mo go rayang gore Satane o kile a bo a na le boammaaruri e bile a se na molato.
Le fa go ntse jalo, jaaka dibopiwa tse dingwe tse di botlhale tsa ga Jehofa, moengele yo o neng a nna Satane o ne a na le kgololesego ya go tlhopha se se siameng kgotsa se se sa siamang. Ka go tlhopha go ganetsa Modimo le go tlhotlheletsa banyalani ba ntlha gore le bone ba ganetse Modimo, o ne a itira Satane, mo go rayang “Moganetsi.”—Genesise 3:1-5; Tshenolo 12:9.


text:
Bokao Jwa Botshelo ke Eng?
Karabo ya Baebele
Potso e e malebana le bokao jwa botshelo e ka bodiwa ka ditsela tse di farologaneng jaaka gore, Ke ka ntlha yang fa re tshela? kgotsa A botshelo jwa me bo na le boikaelelo? Baebele e bontsha gore boikaelelo jwa botshelo jwa rona ke go nonotsha kamano ya rona le Modimo. Sekaseka dikarolo dingwe tsa boammaaruri jono jo bo botlhokwa jo Baebele e bo senolang.
Modimo ke Mmopi wa rona. Baebele ya re: “Ke [Modimo] a re dirileng, e seng rona ka borona.”—Pesalema 100:3; Tshenolo 4:11.
Modimo o na le boikaelelo ka sengwe le sengwe se a se bopileng, go akaretsa le rona.—Isaia 45:18.
Modimo o re bopile re na le se re se ‘tlhokang semoyeng,’ mo go akaretsang keletso ya go batla go itse bokao jwa botshelo. (Mathaio 5:3) O batla gore re kgotsofatse keletso eo.—Pesalema 145:16.
Re tla kgotsofatsa keletso ya rona ya dilo tsa semoya ka go nonotsha kamano ya rona le Modimo. Le fa gone kgopolo ya go nna tsala ya Modimo e ka lebega e sa kgonege mo bathong bangwe, Baebele e re kgothatsa jaana: “Atamelang Modimo, mme o tla lo atamela.”—Jakobe 4:8; 2:23.
Fa re batla go nna tsala ya Modimo, re tshwanetse go tshela go dumalana le boikaelelo jwa gagwe ka rona. Baebele e tlhalosa boikaelelo jwa gagwe mo go Moreri 12:13: “Tlotla Modimo o bo o ikobele ditaelo tsa gagwe, ka gonne seno sotlhe ke sone se re se bopetsweng.”
—Good News Translation.
Mo isagweng, re ka bona boikaelelo jwa Modimo jwa kwa tshimologong ka rona ka tsela e e feletseng fa a fedisa pogo le go leretse ditsala tsa gagwe, batho ba ba mo obamelang, botshelo jo bo sa khutleng.—Pesalema 37:10, 11.


text:
Go Gailwa ga Batho ke Banasi—Ke Eng fa go Ile ga Diragala? Ke Eng fa Modimo A ne A sa Go Thibele?
Batho ba bantsi ba ba botsang dipotso tseno ba ile ba bogisiwa botlhoko mme ga ba batle dikarabo tsa dipotso tsa bone fela, gape ba batla go gomodiwa. Ba bangwe ba leba Go Gailwa ga Batho ke Banasi e le sengwe se se bosula go gaisa tsotlhe tse di kileng tsa dirwa ke batho, mme ba bona go le thata go dumela mo Modimong.
Dikgopolo tse di tlwaelegileng tse di seng boammaaruri ka Modimo le Go Gailwa ga Batho ke Banasi
Se se seng boammaaruri: Go phoso go botsa gore ke eng fa Modimo a ile a letlelela Go Gailwa ga Batho ke Banasi.
Boammaaruri: Batho ba ba nang le tumelo e e nonofileng ba ile ba botsa gore ke eng fa Modimo a letlelela bosula bo direga. Ka sekai, moporofeti Habakuke o ne a botsa Modimo jaana: “Ke ka ntlha yang fa o letlelela gore thubakanyo, go tlhoka molao, bokebekwa le bosetlhogo di aname gongwe le gongwe?” (Habakuke 1:3, Contemporary English Version) Go na le gore Modimo a kgalemele Habakuke, o ne a dira gore dipotso tse a di boditseng di kwalwe mo Baebeleng gore batho botlhe ba di bale.
Se se seng boammaaruri: Modimo ga a kgathale fa batho ba boga.
Boammaaruri: Modimo o tlhoile boikepo le pogo e bo e bakang. (Diane 6:16-19) Mo motlheng wa ga Noa, Modimo o ne a “utlwa botlhoko mo pelong” ka ntlha ya thubakanyo e e neng e anama mo lefatsheng. (Genesise 6:5, 6) Ga go pelaelo gore Go Gailwa ga Batho ke Banasi le gone go ile ga utlwisa Modimo botlhoko thata.—Malaki 3:6.
Se se seng boammaaruri: Go Gailwa ga Batho ke Banasi e ne e le kotlhao e Modimo a neng a e tlisetsa Bajuda.
Boammaaruri: Gone ke boammaaruri gore Modimo o ne a letlelela Baroma go senya Jerusalema mo lekgolong la ntlha la dingwaga. (Mathaio 23:37–24:2) Le fa go ntse jalo, fa e sale ka nako eo Modimo ga a otlhaye setšhaba sepe kgotsa go se tlotlomatsa. Mo Modimong “ga go na pharologanyo fa gare ga Bajuda le Baditšhaba.”—Baroma 10:12, Good News Translation.
Se se seng boammaaruri: Fa e le gore go na le Modimo yo o lorato le yo o maatla, a ka bo a ile a thibela Go Gailwa ga Batho ke Banasi.
Boammaaruri: Le fa Modimo a se ke a baka pogo, ka dinako tse dingwe o e letlelela ka nakwana.—Jakobe 1:13; 5:11.
Ke eng fa Modimo a ile a letlelela Go Gailwa ga Batho ke Banasi?
Lebaka le ka lone Modimo a letleletseng Go Gailwa ga Batho ke Banasi le tshwana le le a letleletseng pogo yotlhe ya batho ka lone: go rarabolola dikgang tse di neng tsa tsosiwa bogologolo. Baebele e bontsha sentle gore gone jaanong lefatshe le busiwa ke Diabolo e seng Modimo. (Luke 4:1, 2, 6; Johane 12:31) Le fa mo kgannyeng eno go na le link ya setlhogo se se tlhalosang ka botlalo lebaka la go bo Modimo a letla pogo, go na le dintlha tse pedi tsa konokono tse di mo Baebeleng tse di ka thusang go tlhalosa lebaka la go bo Modimo a ile a letlelela Go Gailwa ga Batho ke Banasi.
Ke kgololesego ya ga mang ya go itlhophela e e bakileng Go Gailwa ga Batho ke Banasi? Modimo o ne a bolelela batho ba ntlha, Adame le Efa, se a neng a lebeletse gore ba se dire mme ga a ka a ba pateletsa gore ba mo ikobele. Ba ne ba tlhopha go itirela tshwetso ya se se molemo le se se bosula, mme tshwetso ya bone e e sa siamang—le ditshwetso tse di tshwanang le yone tse di dirilweng ke batho go tloga bogologolong—e ne ya tlisetsa batho diphelelo tse di utlwisang botlhoko. (Genesise 2:17; 3:6; Baroma 5:12) Go ntse fela jaaka buka ya Statement of Principles of Conservative Judaism e tlhalosa: “Pogo e ntsi e e leng teng mo lefatsheng e nnile teng ka go bo re sa dirise sentle kgololesego e re e filweng ya go itlhophela.” Go na le gore Modimo a re tseele kgololesego ya rona ya go itlhophela, o ne a fa batho nako ya gore ba leke go itirela dilo kwantle ga thuso ya gagwe.
Modimo a ka kgona go tlosa tshenyo yotlhe e e bakilweng ke Go Gailwa ga Batho ke Banasi e bile o tla dira jalo. Modimo o solofetsa gore o tla tsosa batho ba le dimilionemilione ba ba tlhokafetseng go akaretsa le ba ba bolailweng ka nako ya Go Gailwa ga Batho ke Banasi. Gape o tla tlosa kutlobotlhoko e batho ba ba falotseng ka nako ya Go Gailwa ga Batho ke Banasi ba nnang le yone fa ba gopola dilo tse di garolang pelo tse di diragetseng ka nako eo. (Isaia 65:17; Ditiro 24:15) Tsela e Modimo a ratang batho ka yone e re tlhomamisetsa gore o tla diragatsa ditsholofetso tseno.—Johane 3:16.
Batho ba bantsi ba ba tlhokafetseng le ba ba kgonneng go falola ka nako ya Go Gailwa ga Batho ke Banasi ba ile ba kgona go boloka tumelo ya bone e nonofile le go lemoga gore re tshelela eng ka gore ba tlhaloganye lebaka la go bo Modimo a letleletse bosula le gore o ikaeletse go baakanya jang ditlamorago tsa jone.


text:
Polelo 37: Tente ya Kobamelo
A O ITSE gore kago eno ke eng? Ke tente e e kgethegileng ya go obamela Jehofa. Gape e bidiwa motlaagana. Batho ba ne ba fetsa go e aga ngwaga ba sena go tswa kwa Egepeto. A o itse gore ke mang yo a neng a re e agiwe?
Ke Jehofa. Fa Moshe a ne a le kwa godimo ga thaba ya Sinai, Modimo o ne a mmolelela gore e tshwanetse go agiwa jang. O ne a re e dirwe ka tsela e e tla kgonang go rutlololwa motlhofo. Ka tsela eo, dikarolo tsa yone di ne di tla kgona go rwalwa fa go iwa kwa lefelong le lengwe, mme di bo di kopanngwa gape. Ka jalo, fa Baiseraele ba ntse ba le kwa nageng mme ba fuduga ba tswa mo lefelong le lengwe ba ya kwa go le lengwe, ba ne ba tsamaya le tente eno.
Fa o leba mo kamoreng e nnye e e kwa bofelong jwa tente eno, o bona lebokose, kgotsa khabote. E bidiwa letlole la kgolagano. E na le baengele ba le babedi kgotsa ditšheruba tse di dirilweng ka gauta, yo mongwe a le ka fa ntlheng e nngwe fa yo mongwe a le ka fa go e nngwe. Modimo o ne a kwala gape Melao e e Lesome mo majeng a mabedi a a sephaphathi, ka gonne Moshe o ne a thubile a a neng a kwadilwe pele. Maje ano a ne a tsenngwa mo letloleng la kgolagano. Gape go ne ga tsenngwa le nkgo e e neng e na le mana. A o sa ntse o gopola gore mana ke eng?
Jehofa o ile a tlhopha mogolowe Moshe e bong Arone go nna moperesiti yo mogolo. O etelela batho pele go obamela Jehofa. Mme bomorwawe le bone ke baperesiti.
Jaanong leba kamore e kgolwane ya tente. E feta kamore e nnye gabedi. A o bona lebokose kgotsa khabote e nnye e go kuang mosi mo go yone? Ke sebeso se moperesiti a fisetsang dilo tse di nkgang monate mo go sone, tse di bidiwang maswalo. Gape go ne go na le setlhomo sa lobone se se nang le dipone di le supa. Mme selo sa boraro se se mo phaposing eno ke tafole. Go beilwe dilofo tsa borotho di le 12 mo go yone.
Mo jarateng e tente e leng mo go yone go na le mogopo o mogolo kgotsa sekotlele, se go tladitsweng metsi mo go sone. Baperesiti ba a dirisetsa go tlhapa. Gape go na le sebeso se segolo. Go fisediwa diphologolo tse di bolailweng mo go sone go nna tshupelo e e yang kwa go Jehofa. Tente eno e mo gare ga bothibelelo mme Baiseraele ba nna mo ditenteng tsa bone go e dikologa.
Ekesodo 25:8-40; 26:1-37; 27:1-8; 28:1; 30:1-10, 17-21; 34:1, 2; Bahebera 9:1-5.
Dipotso
- Kago e e mo setshwantshong seno e bidiwa eng, mme e dirisediwa eng?
- Ke eng fa Jehofa a ne a bolelela Moshe gore a age tente e e ka kgonang go rutlololwa motlhofo?
- Lebokoso le le mo kamoreng e potlana e e kwa bofelong jwa tente ke eng, mme lebokoso leo le na le eng?
- Jehofa o tlhopha mang go nna moperesiti yo mogolo, mme moperesiti yo mogolo o dira eng?
- Umaka dilo tse tharo tse di mo kamoreng e kgolo ya tente eno.
- Go na le dilo dife tse pedi mo lolwapeng lwa motlaagana, mme di dirisediwa eng?
Dipotso tse di oketsegileng
- Bala Ekesodo 25:8-40; 26:1-37; 27:1-8; le 28:1.
Ditšheruba tse di mo godimo ga “letlole la tshupo” di emela eng? (Ekes. 25:20, 22; Dipa. 7:89; 2 Dikg. 19:15)
- Bala Ekesodo 30:1-10, 17-21; 34:1, 2; le Bahebera 9:1-5.
Ke eng fa Jehofa a ne a gatelela botlhokwa jwa gore baperesiti ba ba neng ba direla mo tenteng ba nne phepa mo mmeleng, mme seno se tshwanetse sa re ama jang gompieno? (Ekes. 30:18-21; 40:30, 31; Baheb. 10:22)
Moaposetoloi Paulo o bontsha jang gore motlaagana le kgolagano ya Molao di ne di sa tlhole di dira ka nako ya fa a ne a kwalela Bakeresete ba Bahebera? (Baheb. 9:1, 9; 10:1)


text:
Thuto 3
A Tota Dikgang Tse di Molemo di Tswa Kwa Modimong?
1. Mokwadi wa Baebele ke mang?
Dikgang tse di molemo tsa gore batho ba tla tshelela ruri mo lefatsheng di kwadilwe mo Baebeleng. (Pesalema 37:29) Baebele e na le dibukana di le 66. Modimo o ne a dirisa banna ba ba ikanyegang ba ka nna 40 gore ba di kwale. Dibuka tsa ntlha tse tlhano di kwadilwe ke Moshe mo e ka nnang dingwaga tse 3 500 tse di fetileng. Buka ya bofelo e kwadilwe ke moaposetoloi Johane dingwaga di feta 1 900 tse di fetileng. Bakwadi ba Baebele ba ne ba kwala megopolo ya ga mang? Modimo o ne a buisana le bakwadi ba Baebele a dirisa moya wa gagwe o o boitshepo. (2 Samuele 23:2) Ba ne ba kwala megopolo ya Modimo e seng ya bone. Ka jalo, Jehofa ke ene Mokwadi wa Baebele.—Bala 2 Timotheo 3:16; 2 Petere 1:20, 21.
2. Re ka tlhomamisega jang gore Baebele e boammaaruri?
Re a itse gore Baebele e tswa kwa Modimong ka gonne e bolelela pele isagwe ka botlalo le ka nepo. Ga go motho ope yo o ka kgonang go dira jalo. (Joshua 23:14) Modimo Mothatayotlhe ke ene fela a ka kgonang go bonela pele isagwe ya batho ka nepo.—Bala Isaia 42:9; 46:10.
Re ka solofela gore buka e e tswang kwa Modimong e tlhomologe, mme go ntse jalo ka Baebele. Go anamisitswe dikhopi tsa Baebele di le dibilione ka dipuo tse dintsintsi. Le fa Baebele e le buka ya bogologolo, e dumalana le dintlha tse di boammaaruri tsa saense. Gape dintlha tse bakwadi ba yone ba le 40 ba di kwadileng ga di ganetsane. * Mo godimo ga moo se Baebele e se buang ka lorato, se ka buiwa fela ke Modimo wa boammaaruri—Modimo yo o lorato. Gape Baebele e na le maatla a go fetola matshelo a batho gore a nne botoka. Dintlha tseno di tlhomamisetsa dimilione tsa batho gore Baebele ke Lefoko la Modimo.—Bala 1 Bathesalonika 2:13.
3. Baebele e bua ka eng?
Sengwe sa ditlhogo tse dikgolo tsa Baebele ke dikgang tse di molemo tse di buang gore Modimo o na le boikaelelo jo bo lorato ka batho. Dikwalo di tlhalosa kafa kwa tshimologong batho ba ileng ba latlhegelwa ka gone ke tshiamelo ya go tshela mo lefatsheng la paradaise le kafa kgabagare paradaise e tla tsosolosiwang ka gone.—Bala Tshenolo 21:4, 5.
Gape Lefoko la Modimo le na le melao, melaometheo le dikgakololo. Mo godimo ga moo, mo Baebeleng go na le pego ya kafa Modimo a ileng a dirisana le batho ka gone mo nakong e e fetileng—pego e e senolang botho jwa Modimo. Ka jalo, Baebele e ka go thusa go itse Modimo. E tlhalosa kafa o ka nnang tsala ya gagwe ka gone.—Bala Pesalema 19:7, 11; Jakobe 2:23; 4:8.
4. Ke eng se se ka go thusang go tlhaloganya Baebele?
Boroutšhara jono bo tla go thusa go tlhaloganya Baebele o dirisa mokgwa o Jesu le ene a neng a o dirisa. O ne a umaka ditemana tsa Baebele tse di farologaneng go tlhalosa “se se kaiwang ke Dikwalo.”—Bala Luke 24:27, 45.
Ke dilo di le mmalwa fela tse di itumedisang jaaka dikgang tse di molemo tse di tswang kwa Modimong. Le fa go ntse jalo, batho bangwe ga ba di kgatlhegele e bile ba bangwe di a ba tena. O se ka wa kgobega marapo. Tsholofelo ya gago ya go bona botshelo jo bo sa khutleng e ikaegile ka gore o itse Modimo.—Bala Johane 17:3.
^ ser. 7 Bona boroutšhara jwa Buka ya Batho Botlhe.


text:
Buka ya Me ya Dipolelo Tsa Baebele
DIPOLELO tse di mo bukeng eno di boammaaruri. Di tserwe mo bukeng e kgolo go di gaisa tsotlhe mo lefatsheng, e leng Baebele. Dipolelo tseno di tlhalosa hisitori ya lefatshe go tloga fa Modimo a simolola go bopa go fitlha ka dilo tse di diregang mo motlheng wa rona. Gape di tlhalosa se Modimo a solofetsang go se dira mo nakong e e tlang.
Buka eno e go thusa go itse gore tota Baebele e tshwere eng. E go tlhalosetsa ka batho ba ba mo Baebeleng le dilo tse ba neng ba di dira. Gape e tlhalosa ka tsholofetso e e itumedisang thata ya botshelo jo bo sa khutleng mo lefatsheng la paradaise le Modimo a le neileng batho.
Buka eno e na le dipolelo di le 116. Di kgaogantswe ka dikarolo di le robedi. Tsebe e e simololang karolo nngwe le nngwe e tlhalosa ka bokhutshwane se se buiwang mo karolong eo. Dipolelo tseno di kwadilwe go ya kafa ditiragalo tseo di latelanang ka teng. Seno se go thusa go ithuta gore ditiragalo dingwe di diregile leng mo hisitoring.
Dipolelo tseno di kwadilwe ka puo e e ka tlhaloganngwang motlhofo. Bontsi jwa lona bana lo tla kgona go ipalela yone. Lona batsadi lo tla lemoga gore bana ba bannye ba tla itumelela gore lo ba balele dipolelo tseno gantsintsi. Lo tla lemoga gore buka eno e na le dilo di le dintsi tse di ka kgatlhegelwang ke bana le bagolo.
Kwa bofelong jwa polelo nngwe le nngwe go na le ditemana tsa Baebele. Lo kgothalediwa go bala ditemana tseno tsa Baebele tse dipolelo tseno di tswang mo go tsone.
Ditemana tsa Baebele tse di mo bukeng eno ga di a tsewa jaaka di ntse mo Baebeleng. Di kwadilwe ka tsela e e motlhofo gore bana ba kgone go di tlhaloganya. Ditemana tse di umakilweng kwa bofelong jwa polelo nngwe le nngwe di bontsha gore polelo eo e tserwe kae mo Baebeleng.


text:
Festus Mogae
Contents
Tshimologo[baakanya | edit source]
Festus Gontebanye Mogae (o tshotswe ka ngwaga wa 1939 kgwedi ya Phatwe letsatsi a tlhola masome a mabedi le bongwe) ke mopolotiki wa Botswana yo o neng a le Tautona wa Botswana go tsweng ka 1998 go ya kwa ngwageng wa 2008. O ne a tsaya mo go Rre Quett Masire e le tautona ka ngwaga wa 1998 gape o ne a tlhophiwa gape ka kgwedi ya Phalane ngwaga wa 2004; moragao ga go nna ngwaga tse di lesome mo ofising ,o ne a fologa setlilo ka ngwaga wa 2008 gape a tseelwa gape ke Lieutenant General Ian Khama. O nyetse Mme Barbara Mogae, gape ba nale bana ba le bararo ebong: Cheza, Nametso le Boikaego.
Botshelo jwa gagwe[baakanya | edit source]
Mogae ke mokalaka (Moshona wa kwa bophirima) sentle , go tswa Sowe. Setlhopa se sa Bakalaka se bidiwa Badhalaunda, se se bileditsweng mo go kgosi, Dhalaunda, gape puo ya gagwe ke sekalaka kgotsa Shona sa kwa bophirima.
Mogae o dirile dithuto tsa economics kwa United Kingdom, pele kwa kholetshing ya, Oxford, gape kwa mmadikolo wa Sussex. A boela mo Botswana go tla go bereka e le modiri wa sesole pele fa a bereka mo mafelong a pharologanyo le lekgotla la International Monetary Fund le Bank of Botswana. E ne e le mothusa tautona wa Botswana go tswa ka ngwaga wa 1992 go ya ko ngwageng wa 1998.
Boeteledipele jwa ga Rre Mogae[baakanya | edit source]
Lekoko la ga Mogae ebong Botswana Democratic Party (BDP), le tsere puso ka ditlhopho tsa Phalane ngwaga wa 1999, mme Mogae a kanelwa lobaka la ngwaga tse tlhano ka Phalane a tlhola masome a mabedi mo ngwageng wa 1999[1][2] ke rramolao ebong Julian Nganunu kwa lebaleng legolo la lefatshe la metshameko moGaborone.[2] Mo modirong o ne o,o ne a ikanya go itebaganya le go lwantsha lehuma le letlhoko la ditiro.[1]
Go latedisa katlego ya BDP's mo ditlhophong tsa Phalane ngwaga wa 2004, Mogae o ne a kanelwa gape legato la bobedi ka kgwedi ya Ngwanatsele mo ngwagebg wa 2004.[3] Mogae o ne a solofetsa go lwantsha lehuma le letlhoko la ditiro, le gone go emisa kanamo ya mogare wa HIV-AIDS, mo a itlhaopileng go o emisa mo Botswana ka ngwaga wa 2016.[4]
Tlogelo tiro[baakanya | edit source]
Ka kgwedi ya Phukwi a le lesome le bone ka ngwaga wa 2007, Mogae o ne a bolela dikeletso tsa gagwe tsa go tlogela tiro kgwedi tse di borobabongwe tse di latlang.[5]
Dikatlholelo[baakanya | edit source]
Mogae o ne a fiwa tota ya Grand Cross ya Légion d'honneur{/0 }ke tautona wa France ebong Rre Nicolas Sarkozy mo kgweding ya Mopitlwe a tlhola masome a mabedi ka ngwaga wa 2008 go bo "a ne a le moeteledipele wa sekao" mo go direleng lefatshe la Botswana "malebela" a puso ya batho ka batho gape le puso ee siameng.[6] O ne a fologa sitlilo sa botautona ka Moranang a tlhola ga ngwe ka ngwaga wa 2008 mme a tseelwa ke mothusa tautona Rre Ian Khama.
Mogae o fentse tlotla ya Ibrahim Prize for Achievement in African Leadership ka ngwaga wa 2008, gape o tla fiwa selekanyo sa madi a US$ 5 million go fitlha ngwaga tse di lesome gape le US$ 200,000 ka ngwaga botshelo jwa gagwe jotlhe go tsweng foo. Kwa toropong ya London Phalane a le masome a mabedi ka ngwaga wa 2008, mokwaledi mogolo wa United Nations Rre Kofi Annan o ne a tlhalosa: "Ketelelo pele ya maemo ya ga tautona Rre Mogae e supile katlego mo matlhong a setshaba kgatlhanong le segajaja sa HIV/AIDS se se neng se tshosa lefatshe le batho mo lobakeng lo lo tlang."[7][8]
Botshelo jwa gagwe gompieno[baakanya | edit source]
Mogae gompieno o dira e le morongwa yo o kgetlhegileng wa lekalana la United Nations Secretary-General mo mererong ya tsa phetlogong loapi. Ka ngwaga wa 2010, o ne a kopana le lekgotla la bogakolodi la U.S. la TeachAIDS.[9]
Bokhutlo[baakanya | edit source]
Rre Festus Mogae o diretse lefatshe la Botswana ka lobaka lo lo leele.E ne e le tautna yo o ratng batho ebile dumela mo go reng re le ledfatshe re tshwanetse go dirisanya mmogo gore kagiso e rene mo lefatsheng.Tautona o ne a dumela thata mo pusong ya batho ka batho ka a ne aitse gore mongwe le mongwe o botlhokwa mo lefatsheng.
Dipadi tse dingwe[baakanya | edit source]
- ↑ 1.0 1.1 "BOTSWANA: Mogae sworn in as president", IRIN, 20 October 1999.
- ↑ 2.0 2.1 "Botswana: Festus Mogae a bewa go nna tautona", Seromamowa sa Botswana (nl.newsbank.com), 20 October 1999.
- ↑ "Update: Festus Mogae a kanelwa go nna tautona wa Botswana", Xinhua (nl.newsbank.com), 2 November 2004.
- ↑ The Government of Botswana– Vision 2016
- ↑ "Botswana's Mogae set to retire", AFP (IOL ), 15 July 2007.
- ↑ "Sarkozy décore le président du Botswana pour sa bonne gouvernance", AFP, 20 March 2008 Template:Fr icon.
- ↑ ap.google.com, Former president of Botswana gets leadership prize
- ↑ reuters.com, Botswana's Mogae wins African leadership prize
- ↑ "Former President of Botswana, Festus Mogae, joins TeachAIDS Advisory Board". TeachAIDS. 16 September 2010. http://teachaids.org/blog/former-president-of-botswana-festus-mogae-joins-the-teachaids-advisory-board/. Retrieved 16 December 2010.
Template:Start box Template:S-off Template:Succession box Template:Succession box Template:S-ach Template:Succession box Template:End box Template:Presidents of Botswana Template:Vice-Presidents of Botswana


text:
Motsana wa Tsootsha
Tsootsha ke motsana o mo kgaolong ya Ghanzi mo Botswana. O gaufi le molelwane wa Namibia Mo palo batho ya ngwaga wa 2001 dipalo di ne di le makgolokgolo le makgolo a le mararo,masome a borobabongwe le bosupa.
Sekolo sa Botlhapatlou se a ipelega[baakanya | edit source]
E rile bosheng ba sekolo se se botlana sa Botlhapatlou ba bo ba tshwere mogwanto o o duelelwang wa dikhilomethara di le lesome le boferabobedi ka maikaelelo a go rekela bana ba mmino wa Setswana ba sekole seo paka.Go ya ka mogokgo wa sekole seo mo puisanyong le BOPA, Mme Florah Molefi, ba gwetlhilwe thata ke go bo bana ba sekole seo ba itse go bina mmino wa Setswana e bile ba aga ba dira bontle thata ka kwa dikgaisanyong mme sebe sa phiri e le go tlhoka paka.Mme Molefi a re sengwe gape se se neng se ba tshwenya fela thata e ne e le go tlhoka madi a go rekela bana dijo le tsotlhe tse ba di tlhokang ka tsone dinako tsa maeto a sekole mo letloleng la bone.A re le mororo botsadi bo ne bo leka fa bo kgonang teng ka go ntsha bonnye jo ba nang le jone, se se ne se sa lekane mo letlhokong le ba nang le lone.O ne a kopa setshaba go ba thologa mokgosi ka go ba latlhelela sepe fela se ba nang le sone gore maikaelelo a bone a atlege.
Fa a ntsha la motlapitsong, mogwanti mogolo e bile e le mopalamente wa kgaolo, Rre Gordon Mokgwathi o ne a kopa gore go busediwe ngwao ya Setswana ya go suga matlalo.A re madi a a tlaa ntshiwang mo mogwantong o, a tshwanetse a tla go akolwa ke batho ba motse wa Botlhapatlou ka go direla bana ba sekole seo paka ya matlalo go na le go letlelela madi a tsewa ke batho ba sele ba roka paka eo.Mopalamente Mokgwathi a re batho ba ithute go itirela ka mabogo a bone, bogolo jang dilo tsa Setswana tse di sa batleng sepe se se kalo go ka dirwa, a a fa sekai ka gone go suga matlalo.A re letlalo ga le batle sepe se se kalo kgotsa sepe fela se se rekwang kwa bentleleng go ka sugwa.
Dikgoge tsa kwa ntle[baakanya | edit source]
Dipadi tse dingwe.[baakanya | edit source]
Coordinates: 22°08′35″S 20°51′38″E / 22.14306°S 20.86056°E


text:
Lokgwabe
Lokgwabe ke motse o o mo kgaolwaneng ya Kgalagadi e mo Botswana. Motse o fitlhelwa kwa sekakeng sa Kalahari Desert motse o gape o nale sekole se se potlana. Mo palo batho ya ngwaga wa 2001 dipalo di ne di le sekete, makgolo a mararo le bone.
Contents
Banni ba Rotloediwa go ikaga[baakanya | edit source]
Mothusa modulasetilo wa khansele ya Kgalagadi, Rre Aidoo Leshope, o kopile banana ba Lokgwabe go itshekatsheka le go ikaga sesha. Rre Leshope o buile jalo kwa phitlhong ya baratani bangwe ba ba neng ba ikgapela matshelo bosheng kwa Lokgwabe. O kgadile fela thata ditiro tsa dipolaano tse di tlhotlhelediwang segolo bogolo ke go sa iketlang ga marato a banana, mme a dira boikuelo mo bananeng gore ba seka ba itlhaganelela go inaakanya le tsa tlhakanelo dikobo ba ise ba tlhaloganye dintlha dingwe tsa botshelo.
Matlhabisa Ditlong a Lokgwabe[baakanya | edit source]
Rre Leshope, yo gape e leng mokhanselara wa Lokgwabe, a re go tlhabisa ditlhong gore banana ba motse oo ba bo ba inaakantse le go senya leina la one le lentle. " Bagolo ba motse wa rona ba dirile go le go ntsi go tlhomamisa gore motse wa rona o itsege ka tse di molemo ka nako tsotlhe, mme go ngomola pelo gore re bone banana ba senya leina le lentle le re ntseng re ikgantsha ka lone". O tsweletse ka go ba kgothatsa go ikaga le go netefatsa gore ba nna le seabe mo go ageng bokamoso jwa bone.E rile a tswa la gagwe, Kgosi Clerkson Molatole a kopa batsadi go nna bokao mo matshelong a bana ba bone.
Batsadi ba senya bana[baakanya | edit source]
Kgosi Molatole o ne gape a kopa batsadi go lesa mokgwa wa go bipa mpa ka mabele nako tsotlhe fa bana ba bone ba dirile molato, mme ba ba tsise fa pele ga lekgotla ba tle go arabela melato eo. "Ke kgala ke sa boele morago mokgwa wa go sireletsa bana ba rona fa ba dirile molato, ka se se sa re busetsa sepe mo go ageng banana ba ba nang le boikarabelo." Mopalamente wa kgaolo, Rre Phillip Khwae, one a kopa banana go kopa thuso mo go ba boipelego fa ba na le mathata go na le go bolaana le go ikgapela matshelo.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
Template:Kgalagadi District Coordinates: 24°5′46″S 21°46′41″E / 24.09611°S 21.77806°E


text:
Motsana wa Gumare
Gumare kgotsa Gomare ke motsana o o bonwang kwa kgaolong ya Bokone-bophirima jwa ##Botswana|Botswana##, gaufi le makgobokgobo a Okavango# Palo ya batho ba Gumare e ne e le makgolokgolo a a borataro, masome a borataro le bosupa mo palo bathong ya ngwaga wa 2001#[1]
Makalana a puso a le mane a laola kgaolo ya Ngamiland:
- Kgaolo ya Makgotlana;
- Kgaolo ya kokamelo;
- Kokamelo ya merafe;
- Lephata la kabo ditsha#
Maun o okametse ditirelo tsa bogare jwa Ngamiland# Gumare ke yone fela kgaolwana, e e bitswang kgaolwana ya Okavango, gape e nale kokamelo ya tsamaiso ditiro tsa yone# Molelwane wa bookamelo jwa Okavango o simolola kwa Habu, go akaretsa Qangwa le Xaixai go ya kwa Gudigwa# Molelwane wa sepolotiki o simolola kwa Etsha 1 go fitlha kwa Gudigwa mme se se pharologanyo le thuto le temo-thuo# Go nale metsana e le masome a mabedi le bosupa mo kgaolwaneng ya Okavango#
Okavango ke ene fela wa bontlhabongwe kwa go nang le diphologolo le ditlhare mo Kalahari# Okavango o ikaegile fa lefelong le le sa siamang fa lefatshe le , tshikinyegelang teng le thoromo ya lefatshe# Go tswa fa, phetlogo ya popego ya lefatshe e nna e fetloga gape e sa tshepege# Go nale komelelo ya lefatshe, makgobokgobo, metswedi, lekadiba, bojang mo lefatsheng, bodiba gape le ditlhake tse di sa balegeng tsa selekanyo se se sa tshwaneng le popego e e pharologanyo#
Merafe e e tumileng mo kgaolwaneng e ke ya Batawana, Bayei, Bahereo gape le Bambukushu, le Basubiya# Gape go nale Banoka #noka ##Basarwa|Basarwa###, baagi tota ba Okavango, gape le Bakgalagadi le Baherero# Bontsi jwa ditlhopa tse di agile fa tlhoko ga noka, e ba e dirisang go tshwara ditlhapi gape le go nosetsa diruiwa tsa bone# Ba lema mo dibateng tsa merwalela,mmidi le mabele#
Nngwe ya dilo tse di ba thusang ka go dira madi ke bojanala #le fa dikompone tse e le tsa batswa kwa#, thuo ya diruiwa, togo ya ditlotwana gape le madirelo a a potlana, le temo-thuo# Kgaolwana ya Okavango ke legae thata ka palo ya batho e e itebagantseng le temo-thuo gore ba kgone go itshelela# Ka ngwaga wa 1975 khutlola ya United Nations Development e ne ya thusa batho mo Gumare le Etsha go godisa botswerere jwa go loga ditlatlana gore di kgone go rekisiwa kwa mafatsheng a mangwe# Ditlatlana le tse dingwe tse dinnye, dipetlo tsa maemo di ne tsa isiwa kwa Gabarone gape tsa isiwa kwa United States le Europa go rikisiwa#
Jaaka dikgaolo tse dingwe mo Botswana, Okavango o lebaganwe ke kgwetlho ya kanamo ya mogare wa HIV/AIDS mo bathong#
Dipadi tse dingwe[baakanya | edit source]
Coordinates: 19°22′09″S 22°09′42″E / 19.36917°S 22.16167°E
Template:Botswana largest cities
[[Category: Mafelo a a nang le batho ba ba ntsi mo Botswana]] [[Category:Kgaolo ya Botswana ya Bokone Bophirima ]]


text:
Motsana wa Mogome
Mogome ke motse o o mo kgaolong ya legare mo Botswana. Motse o fa tlase ga tsela e e kopanyang Palapye le Mahalapye.Ditoropo tse di kgaoganngwa ke dikilomethara di le masome a matlhano Mogome o nale sekolo se se potana, gapw palo ya batho e ne e le makgolo a mararo,masome a bosupa le motso mo palo bathong ya ngwaga wa 2001.[1]
Contents
Banni ba Mogome ba rotloediwa bopelotlhomogi[baakanya | edit source]
Modulasetilo wa mokgatlho wa Tapologong Association Rre Molemane Maje o kopile boeteledipele mo setshabeng go nna le seabe ka nako tsotlhe mo ditirong tsa bopelotlhomogi.O buile mafoko a ka matlhatso fa mokgatlho oo o ne o tshwere mogwanto wa dikhilometara di le masome a mabedi go kgobokanyetsa ba Motswedi Rehabilitation Centre madi.Rre Maje a re fa mongwe le mongwe a ka tsaya kgato go thusa ba ba tlhokileng lesego mo setshabeng, matshego a tebelopele ya setshaba, Vision 2016, ke gone a ka atlegang.O ikuetse mo sechabeng gore batho botlhe ba rwale ditlhako go tsweledisa go thusa sekolo sa Motswedi Rehabilitation Centre ka dithuso tsa bopelotlhomogi.Rre Maje o buile a sa kgwe mathe ka batho ba ba itlhokomolosang bahumanegi mme a kopa setshaba go tsenya letsogo go thusa ba ba seng lesego mo botshelong.
A re manokonoko a lehuma a maswe mme a ka kgonwa fela fa mowa wa bopelotlhomogi o le teng mo setshabeng.Kgosi Mothibe Linchwe, le ene, o ne a rotloetsa batsadi le banana go tsenya letsogo mo ditirong tsa kutlwelobotlhoko.O ne a leboga barulaganyi ba mogwanto a bolela fa mogwanto e le nngwe ya ditsela tsa go itshidila mmele.E rile moemedi wa Setlogelwa-tsatsing Rre Michael Moji a bua a rotloetsa bana ba Motswedi Rehabilitation Centre go ithutuntsha thata mo go direng ka diatla gore ba tle ba kgone go ikgobokanyetsa madi a ba ka ithusang ka one.O boletse fa mokoduwe go tsosiwa o o itsosang ka jalo a ba kgothatsa go leka ka thata go itsosa botshelo jwa bone bo tokafale.
Badiri ba kgaolwana potana ya Legare ba gakolotswe go dira ka nata[baakanya | edit source]
Badirela puso ba kgaolwana ya legare le tikologo ba ba duelwang ka letsatsi ba kgothaditswe go bereka ka mashetla le go ikanyega mo tirong le fa puso e santse a ba beile ka fa mosing mo go ba okeletsang dituelo.Ba kgothaditswe ke moeteledipele wa lekgotla la bone la babereki, Rre Johnson Motshwarakgole bosheng mo phuthegong e a neng a e tshwere le bone bosheng.Rre Motshwarakgole o ne a ba kopa gore ba ititee ka thupana fa ba tshwere tiro ya bone gore ba kgotsofatse mohiri, ba seka ba eletsa dithoto tsa motirong mo ba ka felelang ba di utswa jaaka fa go setse go nnile le dikgang dingwe tsa batho ba ba neng ba tshwarwa ba utswile dingwe tsa mo tirong."Bangwe ba atle ba tshwarwe ba utswile madi a puso ka go bereka ba eta ba ngwega mo tirong le boitseme." "Gape lo seka lwa dirisa dikoloi tsa Puso botlhaswa."E rile a bua ka go okeletsa babereki madi a re bone e le babueledi ba babereki ba buile le boeteledipele jwa puso gore ba ye go kopana go buisana ka dituelo tsa babereki jaanong ba maketse e re ba ise ba kopane tona wa tsa madi e ne a bo a ya go bua ka dituelo tsa babereki mo phatlalatsong ya madi, mme a teilwe go twe a name a tlogetse kgang eo.
"Tona ga a a obamela ditumalano tsa phuthego ya rona ya khansele e e tlhophilweng bosheng e tlhophelwa go boisana ka tse di tshwenyang jaaka dituelo tsa babereki le tse dingwe tse di tshwenyang babereki." Motshwarakgole a re mo malatsing a makhutshwane khansele ya bone e tlaa ya go kopanela kgang kgolo e le go bua ka dituelo tsa babereki. "Ka gore gompieno balemi bone ba filwe seabe sa bone jaanong re emetse sa babereki." E rile a wetsa kgang ya gagwe a ba leboga a re le fa ba sa amogele sepe ba leka go tsutlaganya bonnyennyane jo ba bo amogelang ba duelela bana dikole ba ba rekela dijo, diaparo, ba aga le go duela dipalamo gore bana ba kgone go ya dikoleng.
Dikgoge tsa kwa ntle[baakanya | edit source]
Dipadi tse dingwe[baakanya | edit source]
- ↑ "Distribution of population by sex by villages and their associated localities: 2001 population and housing census". Archived from the original on 2007-11-24. http://web.archive.org/web/20071124145441/http://www.cso.gov.bw/html/census/dist50.html. Retrieved 2008-01-20.
Coordinates: 22°48′28″S 26°59′56″E / 22.80778°S 26.99889°E


text:
Bogosi Jwa Modimo bo a Busa!
Batho ba le dimilione ba bone botshelo jo bo itumedisang le jo bo sireletsegileng mo pusong e e itekanetseng ya Modimo. A o ka rata go nna moagi wa yone?
Lekwalo le le Tswang go Setlhopha se se Laolang
Kitsiso e e itumedisang ya ga C. T. Russell ka Diphalane 2, 1914 e itshupile jang gore e boammaaruri?
KGAOLO 1
“A Bogosi Jwa Gago bo Tle”
Jesu o ne a ruta ka Bogosi jwa Modimo go gaisa ka kgang epe fela. Bo tla tla jang le gone leng?
KGAOLO 2
Bogosi bo Tlhomiwa Kwa Legodimong
Ke mang yo o neng a thusa balatedi ba ga Keresete ba mo lefatsheng go ipaakanyetsa Bogosi? Ke dilo dife tse di bontshang gore Bogosi ke puso ya mmatota?
KAROLO 1
Boammaaruri Jwa Bogosi—Go Aba Dijo Tsa Semoya
Batho ba Modimo ba ile ba amogela lesedi la semoya kgato ka kgato. Go tlile jang gore o nne le kitso ya boammaaruri?
KGAOLO 3
Jehofa o Senola Boikaelelo Jwa Gagwe
KGAOLO 4
Jehofa o Tlotlomatsa Leina la Gagwe
KGAOLO 5
Kgosi e Phatsimisa Lesedi ka Bogosi
KAROLO 2
Go Rera ka Bogosi—Go Anamisa Dikgang Tse di Molemo Lefatshe ka Bophara
Jesu o ne a bolelela pele gore mo metlheng ya bofelo tiro ya go rera e ne e tla dirwa ka selekanyo se segolo. Boporofeti jono jwa gagwe bo ntse bo diragadiwa jang?
KAROLO 3
Melao ya Bogosi—Go Batla Tshiamo ya Modimo
Mo karolong eno, bona kafa Bogosi jwa Bomesia bo ntseng bo itshekisa batho ba Modimo ka gone
KGAOLO 10
Kgosi e Itshekisa Batho ba Yone Semoyeng
KAROLO 4
Diphenyo Tsa Bogosi—Go Tlhomamisa Dikgang Tse di Molemo Semolao
Mo karolong eno, bona kafa diphenyo tsa Basupi ba ga Jehofa di nayang bosupi ka gone gore Bogosi jwa Modimo ke selo sa mmatota.
KGAOLO 15
Go Lwela Kgololesego ya go Obamela
KAROLO 5
Thuto ya Bogosi—Go Thapisa Batlhanka ba Kgosi
Mo karolong eno, ithute kafa thapiso e e tswang mo phuthegong ya ga Jehofa e nayang bosupi ka gone gore Bogosi bo a busa gompieno.
KGAOLO 16
Go Kopanela Mmogo go Tla go Obamela
KGAOLO 17
Go Thapisa Badiredi ba Bogosi
KAROLO 6
Go Ema Bogosi Nokeng—Go Agela Kobamelo le go Namola
Mo karolong eno, bona kafa diporojeke tsa go aga le maiteko a namolo a a dirwang ke Basupi ba ga Jehofa a nayang bosupi ka gone gore ba busiwa ke Bogosi jwa ga Jesu.
KGAOLO 19
Tiro ya go Aga e e Tlotlang Jehofa
KGAOLO 20
Bodiredi Jwa Namolo
KAROLO 7
Ditsholofetso Tsa Bogosi—Go Dira Dilo Tsotlhe Disha
Mo karolong eno, bona kafa Bogosi jwa Modimo bo tla diragatsang ditsholofetso tsa gagwe ka gone tsa go tlosa boikepo le go dira lefatshe paradaise.


text:
BNFYL e dule bokopano ja dieleele tsa bnf. ntime pele ga a thophiwa o rile o tra kopa rre kgama gore ba kopanele puso, abo a thophiwa hela. pple should have tried to know gore ntimre ke mang, khan arafat o tsaka statment tsa makgamu hela. le ta gakologelwa his stand ka cde moupo, evry time he opens his mouth he suport.
bnf e ya gaborone o kare khonsanta go sena yo duedisang. wa go bowa re ba thopholola thir brains are rotten , why cant we have an atticulant league, the new league mast stop killing this bnf.
if we can put our emotions aside read to understnd molao motheo wa bnf ga gona ka tsela epe e re ka buwang ka rre boko.
go seabisa thata go utwa youth league e tsaa lethakore molao motheo wa rekg mr arafat. ga ke itse gongwe le bata a direlwa waiver, amme motho o ka direlwa waiver to compit for presidency? emisang gore shauta cdes
jacobramogotlha
selebi phikwe
botsabelo north


text:
BATLAMELA KA MADI
Ka ga Kgatelopele ya Setheo
Maikaelelo a Ofisi ya Setheo ya Kgatelopele kwa Yunibesiting ke gore e nne lefelo la konokono la setheo la kemonokeng ka madi ka go dirisana mmogo ka metlha le ditlamo tse dingwe le go dira tiro ya katlaatleloloago e e theilweng mo go direng tiro ka mekgwa e mea, boeteledipele, ka mokgwa o o tshwanang wa go dira tiro, ka botsamaisi jo bo siameng le go dirisa matlotlo ka tsela e e siameng.
Maikemisetso a rona ke go ruta batho moya wa go aba le go sikara maikarabelo mo sethabeng mo gare ga bana-le-seabe ba rona, go akaretsa le baithuti ba maloba ba ba neng ba le mo setheong seno, badiri, batho ka bongwe ba ba tsenyang letsogo go thusa ka madi, ditlamo tsa kgwebo le di-NGO.
Tirelosethaba mmogo le go dirwa ga matsholo mangwe ke dilo tsa konokono tsa thulaganyo ya Yunibesiti, tse di se kitlang di tshwanelega fela mo baaging mme gape di tla ba solegela molemo. Tiro ya Ofisi ya Setheo ya Kgatelopele ke go rotloetsa thulaganyo eno, go leka ka natla gore e nne maleba mo Aforika Borwa, mo boemong jwa rona mo teng ga kontinente ya Aforika le go nna maleba go badirelwa botlhe ba Yunibesiti.
YBB e dumela gore go aba ka tsela e e nang le maikarabelo go simolola ka batho ka bongwe, ka jalo re boloka kamano ya rona le bao ba tsenyang letsogo go thusa ka madi e le ya rona fela le bone, re ntse re ikaegile ka kemonokeng ya bao e leng baithuti ba rona ba maloba le go tsalana le bao ba re abelang madi.
Gape, Yunibesiti e rotloetsa gore baithuti le badiri le bone ba ntshetse setheo madi, ka dimpho tsa boeteledipele, dineo tsa segopotso le ka matsholo a mangwe a go koleka madi.


text:
Ke Eng fa re Tshwanetse go Rapela ka Leina la ga Jesu?
Karabo ya Baebele
Re tshwanetse go rapela Modimo ka leina la ga Jesu ka gonne eno ke yone fela tsela e Modimo a e amogelang ya gore re bue le ene. Jesu o ne a re: “
Ke nna tsela le boammaaruri le botshelo. Ga go na ope yo o tlang kwa go Rara fa e se ka nna.” (Johane 14:6) Gape Jesu o ne a raya baaposetoloi ba gagwe ba ba ikanyegang a re: “
Ammaaruri ammaaruri ke a lo raya, fa lo kopa sengwe mo go Rara o tla se lo naya ka leina la me.”—Johane 16:23.
Mabaka a mangwe a go rapela ka leina la ga Jesu
Re tlotla Jesu le Rraagwe e bong Jehofa Modimo.—Bafilipi 2:9-11.
Re bontsha gore re anaanela loso lwa ga Jesu e re ka e le thulaganyo ya Modimo ya go re boloka.—Mathaio 20:28; Ditiro 4:12.
Re lemoga seabe se se kgethegileng sa ga Jesu sa go nna Mmueledi fa gare ga Modimo le batho.—Bahebera 7:25.
Re tlotla tirelo ya ga Jesu e le Moperesiti yo Mogolo yo o ka re thusang gore re nne le kamano e e molemo le Modimo.—Bahebera 4:14-16.


text:
Karolo 2: Morwalela go ya Kwa go Gololweng Kwa Egepeto
Ke batho ba le robedi fela ba ba neng ba falola Morwalela, mme fa nako e ntse e ya batho ba ne ba oketsega mme ba nna diketekete. Mme dingwaga di le 352 morago ga Morwalela, Aborahame o ne a tsholwa. Re ithuta kafa Modimo a ileng a boloka tsholofetso ya gagwe ka gone ka go naya Aborahame morwa yo o bidiwang Isake. Go tswa foo, mo go bomorwa Isake ba babedi, Modimo o ne a itlhophela Jakobe.
Jakobe o ne a nna le lelapa le legolo la barwa ba le 12 le barwadi. Barwa ba le 10 ba ga Jakobe ba ne ba tlhoile morwarraabone yo mmotlana e bong Josefa mme ba mo rekisa go nna lekgoba kwa Egepeto. Moragonyana Josefa o ne a nna mmusi wa botlhokwa wa Egepeto. Fa go nna le leuba le legolo, Josefa o ne a leka bomorwarraagwe go bona gore a ba ne ba fetogile. Kgabagare, lelapa lotlhe la ga Jakobe, Baiseraele, ba ne ba fudugela kwa Egepeto. Seno se diragetse dingwaga di le 290 Aborahame a sena go tsholwa.
Baiseraele ba ne ba nna kwa Egepeto dingwaga di le 215. Fa Josefa a sena go swa, ba ne ba dirwa makgoba koo. Fa nako e ntse e ya, Moshe o ne a tsholwa mme Modimo a mo dirisa go golola Baiseraele kwa Egepeto. Ditiragalo tsotlhe tse go buiwang ka tsone mo Karolong ya BOBEDI di diregile mo dingwageng di le 857.


text:
Go Rera go Iphaphatha le Noka ya Xingu
Mo masimologong a Phukwi 2013, setlhopha sa Basupi ba ga Jehofa ba le 28 kwa Brazil mo toropong ya São Félix do Xingu se ne sa ya kwa kgaolong ya Baindia ba Cayapo le ba Yuruna. Se ne sa tsamaya ka sekepe sa dimetara di le 15 mo Nokeng ya Xingu e e dikilometara di ka nna 2 092 kwa bokone go ela kwa Nokeng ya Amazon.
Setlhopha seno se ne sa tsaya mosepele go ya go rera ka Bogosi jwa Modimo kwa bathong ba ba nnang mo metsaneng e e iphaphathileng le noka. Mo letsatsing la boraro, setlhopha se ne sa goroga kwa motsaneng wa Kokraimoro. Ba ne ba amogelwa ka lorato ke batho ba ba ratang baeng. Mosadi mongwe yo ba neng ba kopana le ene o ne a ba gwetlha ka diatla. Motho mongwe wa mo lefelong leo yo o neng a tsamaya le bone o ne a tlhalosa se mosadi yono a se kayang: “Fa mosadi yono a lo gwetlha ka diatla, o a bo a re: ‘Tlang kwano. Re batla go lo itse!’ ”
Basupi ba ne ba bua le mongwe le mongwe—bangwe ba bua le bone ka Sepotokisi ba bangwe ka puo ya diatla. Ditshwantsho tse dintle tse di mo dikgatisong tsa Baebele tse ba neng ba tlile ka tsone di ne di thusa e bile batho ba le bantsi mo motseng ba ne ba amogela dikgatiso, segolobogolo boroutšhara jwa Reetsa Modimo.
Gerson, mmulatsela yo o kgethegileng kwa São Félix do Xingu, o gakologelwa se moagi mongwe a neng a se dira fa a amogela kgatiso ya Buka Ya me Ya Dipolelo Tsa Baebele: “O ne a e leba, a e tlamparela ka diatla tse pedi; o ne a sa batle le fa e le go e baya fa fatshe.”
Basupi ba ga Jehofa ba ne ba tsamaisetsa baagi bao ba ba nang le kanaanelo dibuka, dimakasine le diboroutšhara di ka nna 500. Kwa Kawatire, baagi ba ne ba reetsa ka tlhoafalo fa ba bolelelwa ka tsholofetso ya Baebele ya lefatshe la paradaise. Tonjaikwa, e leng Moindia wa Cayapo yo o nang le moya wa go amogela baeng, o ne a re: “Batho ba kwa Paradaiseng ba tla tshela jaaka re tshela.”
Batho ba le bantsi ba kwa toropong ya São Félix do Xingu ba ne ba itse ka loeto lono. Simone, mongwe wa batho ba ba neng ba tsere loeto loo, o ne a re batho bangwe ba lefelo la gaabo ba ne ba belaela gore ene le batho ba a tsamayang le bone ba tla amogelwa kwa metsaneng eo. Mme go ne go se na le fa e le bothata. Simone a re: “Re ne ra amogelwa ra bo ra rerela batho botlhe.”


text:
Molalatau
Molalatau ke motse o o mo kgaolong ya legare mo Botswana. O bonwa kwa bolhaba jwa nko ya Botswana, mo teng ga sekgele sa dikhilomethara tse di makgolo le Zimbabwe gape le Afrika Borwa. Mo palo bathong ya ngwaga wa 2001 dipalo di ne di le 1,788 tsa batho. Ga gona sepe se banni ba ikaegileng ka sone go tsholetsa itsholelo ya bone ka gore banni ke balemi ba ba lemelang go itsetsa.
Molalatau o biditswe ka leina la noka e e fetang mo bokone jwa motsana gape e bonwa mo sekgeleng sa dikhilomethara tse di masome a mabedi go tsweng motseng wa Bobonong yo o eleng one o o fang ditirelo mo kgaolong . Banni ba Molalatau ke Babirwa gape ba bua puo ya sebirwa ka tlholo ba tswa kwa botlaba jwa nko ya lefatshe mo lefelong go dikologa fa dinoka di kopanelang teng ya Limpopo le Motloutse. Ba ne ba patikiwa go tswa mo lefelong le ke barongwa ba ga Mmamosadinyana go fa kompone ya British South Africa Company e eileng ya fiwa lefatshe le ba atlolosa boleele jwa noka ya Limpopo mo teng ga Botswana ke Khama III.
Batho ba ba ne ba eteletswe pele ke kgosi Malema morago ga go nna le dikgogakgono le puso ya barongwa ba ga Mmamosadinyana e direla go tsweng Serowe.


text:
Polelo 74: Monna Yo o Sa Boifeng Sepe
A O BONA batho ba ba tshegang ka lekawana leno? A o itse gore ke mang? Ke Jeremia. Ke moporofeti wa Modimo yo o tlotlegang.
Fela fa Kgosi Josia a sena go senya medingwana ya ditshwantsho mo nageng, Jehofa o bolelela Jeremia gore a nne moporofeti wa gagwe. Le fa go ntse jalo, Jeremia o akanya gore o sa ntse a le monnye thata go ka nna moporofeti. Mme Jehofa o mmolelela gore o tla mo thusa.
Jeremia o bolelela Baiseraele gore ba tlogele go dira dilo tse di bosula. O ba raya a re: ‘Medimo e batho ba ditšhaba ba e obamelang ke ya maaka.’ Le fa go ntse jalo, Baiseraele ba le bantsi ba obamela medingwana ya ditshwantsho go na le gore ba obamele Modimo wa boammaaruri Jehofa. Fa Jeremia a bolelela batho gore Modimo o tlile go ba otlhaela bosula jwa bone, ba a mo tshega.
Dingwaga di a feta. Josia o a swa, mme dikgwedi di le tharo morago ga moo morwawe e bong Jehoiakime o nna kgosi. Jeremia o tswelela a bolelela batho jaana: ‘Jerusalema e tlile go senngwa fa lo sa tlogele ditsela tsa lona tse di bosula.’ Baperesiti ba tshwara Jeremia ba bo ba goa ba re: ‘O tshwanetse go bolawa ka ntlha ya dilo tse o di buang.’ Go tswa foo ba raya dikgosana tsa Iseraele ba re: ‘Jeremia o tshwanetse go bolawa, ka gonne o buile kgatlhanong le motse wa rona.’
Jeremia o tla dira eng jaanong? Ga a boife sepe! O ba raya botlhe a re: ‘Jehofa o nthomile gore ke lo bolelele dilo tseno. Fa lo sa tlogele ditsela tsa lona tse di bosula, Jehofa o tla senya Jerusalema. Mme gone tlhomamisegang ka seno: Fa lo mpolaya, lo tla bo lo bolaya monna yo o se nang molato.’
Dikgosana ga di bolaye Jeremia, mme gone Baiseraele ga ba tlogele ditsela tsa bone tse di bosula. Moragonyana Nebukadenesare, kgosi ya Babelona, o tla go tlhasela Jerusalema. Kgabagare Nebukadenesare o dira Baiseraele batlhanka ba gagwe. O tsaya diketekete tsa bone o ba isa kwa Babelona. Akanya fela gore o ne o tla ikutlwa jang fa batho ba o sa ba itseng ba go tlosa mo gaeno mme ba go isa kwa nageng e o sa e itseng!
Jeremia 1:1-8; 10:1-5; 26:1-16; 2 Dikgosi 24:1-17.
Dipotso
- Lekawana le le mo setshwantshong seno ke mang?
- Jeremia o ikutlwa jang ka go nna moporofeti, mme Jehofa o mo raya a reng?
- Ke molaetsa ofe o Jeremia a nnang a ntse a o bolelela batho?
- Baperesiti ba leka jang go emisa Jeremia, mme o bontsha jang gore ga a boife?
- Go direga eng fa Baiseraele ba sa fetole ditsela tsa bone tse di bosula?
Dipotso tse di oketsegileng
- Bala Jeremia 1:1-8.
Jaaka fa sekao sa ga Jeremia se bontsha, ke eng se se dirang gore motho a tshwanelegele go direla Jehofa? (2 Bakor. 3:5, 6)
Sekao sa ga Jeremia se kgothatsa basha ba Bakeresete jang gompieno? (Mor. 12:1; 1 Tim. 4:12)
- Bala Jeremia 10:1-5.
Jeremia o dirisa setshwantsho sefe se se maatla go bontsha gore go ikanya medingwana ga go na mosola? (Jer. 10:5; Isa. 46:7; Hab. 2:19)
- Bala Jeremia 26:1-16.
Masalela a a tloditsweng a ne a tsaya tsia jang taelo e Jehofa a neng a e naya Jeremia ya gore ‘a se ka a loba lefoko lepe’ fa a bolelela ba bangwe molaetsa wa tlhagiso gompieno? (Jer. 26:2; Dute. 4:2; Dit. 20:27)
Jeremia o tlhometse Basupi ba ga Jehofa sekao sefe se se molemo gompieno sa go bolelela ditšhaba ka tlhagiso ya ga Jehofa? (Jer. 26:8, 12, 14, 15; 2 Tim. 4:1-5)
- Bala 2 Dikgosi 24:1-17.
Go tlhoka boikanyegi ga ga Juda mo go Jehofa go ne ga felela ka ditlamorago dife tse di utlwisang botlhoko? (2 Dikg. 24:2-4, 14)


text:
Lefelo la Tsodilo
Template:Infobox World Heritage Site Tsodilo ke sefikantswe sa UNESCO sa lefatshe ka bophara mo bokone-bophirima jwa Botswana. Go ne ga kwalwa ka ga lone ka ngwaga wa 2001 ntateng ya go nna pharologanyo ga lone mo tumeding le botlhokwa jwa tumelo mo go lone ke batho ba motse, gape le palo ya batho e e tshelegelang teng . Lefelo le le nale mantswe a a tlakilweng a ka nna 4,500 mo lefelong go ka nna dikhilomethara tse di lesome mo teng ga sekaka sa Kalahari.
Contents
Tsa popego ya lefatshe[baakanya | edit source]
Go nale dithaba tse nne. E e tona mo go tsone tsotlhe ke ya selekanyo sa 1,400 AMSL gape e le mo botlhaba18°46′18″S 21°45′15″E / 18.77167°S 21.75417°ECoordinates: 18°46′18″S 21°45′15″E / 18.77167°S 21.75417°E. E ke ntlha e tona mo Botswana. Dithaba tse ka bone jwa tsone go tlhalosiwa e le ya "Monna", e e tona mo go tsone tsotlhe, ya "Mosadi", ya "Ngwana" gape le e ngwe e e sa itsegeng.
Go nale lefelo le le laolesegang la bothibelelo fa gare ga dithaba tse, go nale mantlwana a boiteketso le a botlhapelo. A bapile le botlaki jwa letso la Basarwa le le tumileng fa lefelong , le le bidiwang Laurens van der Post Panel. Lefelo le go iwa kwa o lone j=ka tsela e e itekanetseng e e makgabana e e dikhilomethara tse di masome a mane go tsweng kwa Shakawe. Gape mo lefelong la bothibelelo go nale ntlo ya tshomarelo ya ditso. Gape go nale tsela ya
Botlhokwa jwa ngwao[baakanya | edit source]
Dithaba tse ke tse ditona tsa ngwao le tumelo tsa ba letso la Sesarwa ba Kalahari. Ba dumela gore dithaba ke lefelo la mewa ya ba ba tlhokafetseng gape ba bo ba dumela gore mewa e e ka baka dingwe dilo tse di sa siamang fa motho a ka tsoma kgotsa baka leso gaufi le dithaba tse. Basarwa ba dumela gore dithaba ke tsone tsa ntlha go tlholwa. Ka nnete e e papametseng , Basarwa ba tlakile matlapa a ka tshwara 4500 fa go tshwangtshangwa le dithaba tsa Tsodilo, se se dira gore e nne lefelo le le tumileng lefatshe ka bophara. Basarwa ba dirile botlaki le fa go nale ba letso la Bantu ba botshelo jwa bone bo farologanang le jwa Basarwa. Nako e e tsepameng tota ya gore matlapa a tlakilwe leng ga e itsewe le fa go akanyediwa gore e ka tswa e fetla dingwaga tse di makgolokgolo a mabedi.
Ba letso la Hambukushu ba dumela gore modimo wa bone ebong, Nyambe, o tsentse letso le leruo la bone mo thabeng ya mosadi. Bosupi jo bo tletseng bo bonwa ka dikgato tse di ipadileng mo matlapeng kwa godimo. (Lefoko Tsodilo le adimilwe mo lefokona la Hambukushu la 'sorile' le le rayang go fapoga.) Mo bokone-bophirima jwa thaba ya mosadi , sekgelenyana kwa godimo go tsweng kwa tlase go nale moepo yo o tladitsweng ka metsi. Metsi a a dumelwa fa a le boitshepo gape batho ba itlhapisa ka one gore ba nne le masego. Lefelo le boitshepo ke le le bapileng le "thaba ya monna, lentswe le letona,kwa go dumelwang gore mowa wa ntlha o ne wa khubama teng go rapela fa o tlhola lefatshe. Basarwa ba santse ba dumela gore o santse o ka bona dikakanyo sa mowa ntlha' le one mangole mo mantsweng. Thaba e e nyenyane ke 'ngwana'. La bofelo, go ya ka tlhamane, thaba ya bone e ne e le mosadi wa thaba ya bone ya monna, yo o motlogetseng go ya kwa go yo monye.
Matlapa a a tlakilweng[baakanya | edit source]
Go ya ka ba UNESCO, go nale matlapa a le 4500 a a tlakilweng mo dithabeng tsa Tsodilo.Bontsi jwa matlapa a a tlakilweng a Basarwa a bonwa thata mo thabeng ya "Mosadi" e e tumileng thata ka botlaki jwa "ditlhapi", "di tshukudu tse pedi" gape le "Tau" mo botlhaba jwa thaba ya "monna". Go nale matlapa a a tlakilweng , mme ga a amana thata le dithaba tse di mabapi.
Go nale dikaedi tse di tsentsweng , mme gone botlaki ga bo bonale sentle fela mokaedi yo o rutegileng o ka kgona go go lemogedisa. Ka go rialo baeng ba tlamiwa go tsaya mokaedi wa mo motseng. Se se tlokafatsa itsholelo ya lefatshe mme ebile go bo go sirelediwa lefelo le.
Dipadi tse dingwe[baakanya | edit source]
- Ursula Erasmus (1992) Bushman Culture , published by Excalibur, 315 pp ISBN 1856341917
- C. Michael Hogan (2008) Makgadikgadi , The Megalithic Portal, ed. A. Burnham
- Luis Pancorbo (2000) "Al fin las colinas de Tsodilo" en "Tiempo de África". Pp. 280-286. Laertes, Barcelona. ISBN 84-7584-438-3
- Sheila Coulson, Sigrid Staurset, and Nick Walker (2011) "Ritualized Behavior in the Middle Stone Age: Evidence from Rhino Cave, Tsodilo Hills, Botswana" PaleoAnthropology 2011:18-61


text:
Polelo 38: Ditlhola Tse 12
BONA maungo a banna bano ba a tshotseng. A o bona gore lesitlha leo la diterebe le legolo jang? Go tlhokega banna ba le babedi gore ba le tsholetse ka logong. Gape bona difeige le digaranata. Maungo ano a mantle a tswa kae? Kwa lefatsheng la Kanana. Gakologelwa gore Kanana ke kwa Aborahame, Isake le Jakobe ba neng ba nna gone. Mme ka ntlha ya leuba le le neng le le kwa nageng eo, Jakobe le ba lelapa la gagwe ba ne ba fudugela kwa Egepeto. Mme jaanong, morago ga dingwaga di ka nna 216, Moshe o etelela Baiseraele pele go boela kwa Kanana. Fa ba ntse ba tsamaya mo nageng ba fitlha mo lefelong le le bidiwang Kadeshe.
Batho ba ba nnang mo lefatsheng la Kanana ba bosula. Ka jalo, Moshe o roma banna ba ditlhola ba le 12, mme o ba raya a re: ‘Yang go bona gore ke batho ba le kae ba ba nnang koo, le gore ba nonofile go le kana kang. Bonang le gore a mmu wa teng o siametse gore go ka lemiwa mo go one. Mme tlhomamisang gore lo tla ka mangwe a maungo a teng.’
Fa banna ba ditlhola ba boela mo Kadeshe, ba raya Moshe ba re: ‘Ruri ke lefatshe le le molemo.’ Mme go tlhomamisa seo, ba bontsha Moshe mangwe a maungo a ba tlileng le one. Le fa go ntse jalo, ditlhola di le 10 tsone, tsa re: ‘Batho ba ba nnang koo ba bagolo e bile ba nonofile tota. Ba tla re bolaya fa re ka leka go gapa lefatshe.’
Fa Baiseraele ba utlwa seno ba a tshoga. Ba re: ‘Go ka bo go le botoka fa re ne re swetse kwa Egepeto kgotsa ra swela mo nageng. Re tla bolawa mo tlhabanong mme basadi ba rona le bana ba rona ba tla thopiwa. A re itlhopheleng moeteledipele yo mosha mo boemong jwa ga Moshe, mme re boele kwa Egepeto!’
Ditlhola tse pedi di ikanya Jehofa, mme di leka go ritibatsa batho. Maina a bone ke Joshua le Kalebe. Ba re: ‘Lo se ka lwa tshoga. Jehofa o na le rona. Go tla nna motlhofo gore re gape lefatshe.’ Mme batho ga ba reetse. Go na le moo, ba leka go bolaya Joshua le Kalebe.
Seno se galefisa Jehofa fela thata, mme o raya Moshe a re: ‘Ga go na motho ope yo o nang le dingwaga di le 20 le go feta, yo o tla tsenang mo lefatsheng la Kanana. Ba bone dikgakgamatso tse ke ileng ka di dira kwa Egepeto le mo nageng, le fa go ntse jalo, ba sa ntse ba sa ntshepe. Ka jalo, ba tla kgarakgatshega mo nageng ka dingwaga di le 40 go fitlha botlhe ba swa. Ke Joshua le Kalebe fela ba ba tla tsenang mo lefatsheng la Kanana.’
Dipotso
- O lemoga eng ka ngata ya diterebe e e mo setshwantshong seno, mme e tswa kae?
- Ke ka ntlha yang fa Moshe a romela ditlhola tse 12 kwa lefatsheng la Kanana?
- Ditlhola tse di lesome di raya Moshe di reng fa di boela kwa go ene?
- Ditlhola tse pedi di bontsha jang gore di ikanya Jehofa, mme maina a tsone ke bomang?
- Ke ka ntlha yang fa Jehofa a galefile, mme o raya Moshe a reng?
Dipotso tse di oketsegileng
- Bala Dipalo 13:1-33.
Go ne go tlhophilwe bomang go ya go tlhola lefatshe, mme ba ne ba na le tshono efe e e molemo? (Dipa. 13:2, 3, 18-20)
Ke ka ntlha yang fa tsela e Joshua le Kalebe ba neng ba leba dilo ka yone e ne e sa tshwane le ya ditlhola tse dingwe, mme re ithuta eng mo go seno? (Dipa. 13:28-30; Math. 17:20; 2 Bakor. 5:7)
- Bala Dipalo 14:1-38.
Re tshwanetse go utlwa tlhagiso efe malebana le go ngongorega ka baemedi ba ga Jehofa ba ba mo lefatsheng? (Dipa. 14:2, 3, 27; Math. 25:40, 45; 1 Bakor. 10:10)
Dipalo 14:24 e bontsha jang gore Jehofa o kgatlhegela mongwe le mongwe wa batlhanka ba gagwe? (1 Dikg. 19:18; Dia. 15:3)


text:
LEGORO LA TEMOTHUO, SAENSE LE THEKENOLOJI
Sekolo sa Disaense Tsa Temothuo
Ka ga rona
Sekolo seno ke sa dirutwa di le tharo, ditheo di le pedi le polasi ya go dira ditekeletso. Dirutwa tseno ke Saense ya Diphologolo, Saense ya Dijalo le Ikonomi ya Temothuo & Katoloso.
Disenthara tseno ke Senthara ya Dithuto Tsa Boitekanelo Jwa Diphologolo (CAHS) le Senthara ya KgweboTemo le Katisetso Kgwebo (CAET). Ofisi ya sekolo le Senthara ya KgweboTemo le Katisetso Kgwebo di kwa Molelwane campus, dikilometara di ka nna 7 go tswa kwa khampaseng. Senthara ya Dithuto Tsa Boitekanelo Jwa Diphologolo e kwa khampaseng e kgolo. Sekolo se na le badiri ba ka nna 69 fa ba feletse.
Senthara ya KgweboTemo e ruta balemirui ba ba sa ntseng ba fatlhoga dikhoso tse di khutshwane, katiso ya batlhankedi ba katoloso, le kgwebo epe e nngwe ya konteraka jaaka ya tshekatsheko ya setsha le dipatlisiso tsa go bona gore a setsha se ka kgona go nnwa gape.
Patlisiso ya konokono mo sekolong ke ya Boitekanelo Jwa Diphologolo, e e lejwang e le nngwe ya tse di botlhokwa mo Khampaseng ya Mafikeng. Dikarolopotlana di akaretsa boitekanelo jwa diphologolo mo setšhabeng, dikotla tse di newang diphologolo, thutatshelo ya ditshedinyana tse dinnye tsa dimmolekhule le thutatšhefu.


text:
Polelo 1: Modimo o Simolola go Bopa Dilo
DILO tsotlhe tse di molemo tse re nang le tsone di tswa kwa Modimong. O dirile letsatsi go re naya lesedi motshegare, le ngwedi le dinaledi gore di bonese fa go le bosigo. Gape Modimo o dirile lefatshe gore re tshele mo go lone.
Mme gone, letsatsi, ngwedi, dinaledi le lefatshe, ga se tsone dilo tsa ntlha tse Modimo a di bopileng. A o itse gore ke eng se a se bopileng pele? Modimo o ile a simolola ka go bopa batho ba ba tshwanang le ene. Ga re ka ke ra bona batho bano, fela jaaka re sa kgone go bona Modimo. Mo Baebeleng batho bano ba bidiwa baengele. Modimo o bopile baengele gore ba nne le ene kwa legodimong.
Moengele wa ntlha yo Modimo a ileng a mmopa o ne a kgethegile. E ne e le Morwa wa Modimo wa motsalwapele mme o ne a bereka le Rraagwe. O ile a thusa Modimo go bopa dilo tse dingwe tsotlhe. O thusitse Modimo go bopa letsatsi, ngwedi, dinaledi le lefatshe la rona.
Lefatshe le ne le ntse jang ka nako eo? Kwa tshimologong go ne go se na ope yo o ka kgonang go tshela mo lefatsheng. Go ne go se na sepe kwantle fela ga metsi a mantsintsi a a khurumeditseng lefatshe. Le fa go ntse jalo, Modimo o ne a batla gore batho ba nne mo lefatsheng. Ka jalo, o ne a simolola go re baakanyetsa dilo. O ne a dira eng?
Selo sa ntlha se se neng se tlhokega mo lefatsheng e ne e le lesedi. Ka jalo, Modimo o ne a dira lesedi le le tswang mo letsatsing gore le phatsimele lefatshe. O le dirile gore go nne le bosigo le motshegare. Morago ga moo, Modimo o ne a dira gore lefatshe le se ka la tlhola le nna ka fa tlase ga metsi a mantsintsi.
Kwa tshimologong go ne go se na sepe mo lefatsheng. Le ne le tshwana le setshwantsho se o se bonang fano. Go ne go se na dithunya, ditlhare kgotsa diphologolo. Tota le ditlhapi di ne di seyo mo mawatleng. Modimo o ne a na le tiro e ntsi go dira gore lefatshe le tshwanelegele gore batho le diphologolo ba tshele mo go lone.
Jeremia 10:12; Bakolosa 1:15-17; Genesise 1:1-10.
Dipotso
- Dilo tsotlhe tse di molemo di tswa kae, a o ka umaka sekai?
- Selo sa ntlha se Modimo a neng a se bopa ke eng?
- Ke eng fa moengele wa ntlha a ne a kgethegile?
- Tlhalosa gore lefatshe le ne le ntse jang kwa tshimologong. (Bona setshwantsho.)
- Modimo o ne a simolola jang go baakanyetsa batho le diphologolo lefatshe?
Dipotso tse di oketsegileng
- Bala Jeremia 10:12.
Ke dinonofo dife tsa Modimo tse di bonalang mo dilong tse a di bopileng? (Isa. 40:26; Bar. 11:33)
- Bala Bakolosa 1:15-17.
Jesu o nnile le seabe sefe mo popong mme seno se tshwanetse go ama jang tsela e re mo lebang ka yone? (Bakol. 1:15-17)
- Bala Genesise 1:1-10.
Lefatshe le simologile jang? (Gen. 1:1)
Go ne ga direga eng mo letsatsing la ntlha la popo? (Gen. 1:3-5)
Tlhalosa gore go ne ga direga eng mo letsatsing la bobedi la popo. (Gen. 1:7, 8)